Һөт кухняһы эш башланы\n5 Июль 2019, 11:20\nРеспубликабыҙҙа һөт кухнялары булдырыу “Демография” милли проектының “Башҡортостанда граждандарҙы сәләмәт йәшәү рәүешенә йәлеп итеү системаһын формалаштырыу, шул иҫәптән сәләмәт туҡланыу һәм зарарлы ғәҙәттәрҙән баш тартыу” төбәк проектына индерелде.\nОшо маҡсатҡа ярашлы, 1 июлдә Стәрлетамаҡ ҡалаһында балалар өсөн һөт фабрика-кухняһы эш башланы.\nБилдәле булыуынса, был проект быйыл 1 апрелдә республика етәксеһе Радий Хәбиров рәйеслегендә үткән оператив кәңәшмәлә ҡаралғайны. Производство етештереү хәүефһеҙлеген тәьмин итеү, барлыҡ санитар нормаларҙы, ҡағиҙәләрҙе һаҡлау мөмкинлеген биргән заманса ҡорамалдар менән йыһазландырылған. Унда 15-тән ашыу төр продукция сығарыласаҡ.\nҺөт фабрика-кухняһы ризыҡтары менән Стәрлетамаҡ, Салауат ҡалалары, Мәләүез, Ишембай райондарының өс йәшкә тиклемге балалары тәьмин ителәсәк. Башҡортостандың Сауҙа һәм ҡулланыусылар хоҡуҡтарын һаҡлау буйынса дәүләт комитетында был продукцияны социаль ярҙам рәүешендә бушлай алыу мөмкинлегенә эйә балаларҙың исемлеген төҙөлгән.\nҺөт аҙыҡтарын артабан Күмертау ҡалаһына, Көйөргәҙе, Ауырғазы райондарына таратыу мәсьәләһе лә ҡарала. Продукцияны коммерция нигеҙендә махсус магазиндарҙан да алыу мөмкин буласаҡ.\nОшондай уҡ һөт кухняларын Нефтекама, Октябрьский, Сибай, Белорет ҡалаларында ла булдырыу планлаштырыла.


Волга буйы федераль округындағы иң арзан һөт - Башҡортостанда // Иҡтисад | новости башинформ.рф\nВолга буйы федераль округындағы иң арзан һөт - Башҡортостанда\n16:21, 30 декабря 2011 Иҡтисад\nБашҡортостанда бер литр стерилләнгән айыртылмаған һөттөң хаҡы — 36,59 һум. Яңы йыл алды аҙнаһындағы мәғлүмәттәр буйынса был Волга буйы федераль округындағы иң түбән хаҡ. Һөт етештереү буйынса ғына түгел, уның хаҡы буйынса ла республика округта лидер булып ҡала.\nРәсми статистика мәғлүмәттәренә ярашлы, иң ҡыйбат һөт округта Киров өлкәһенә тура килә – 54,85 һум. Күршеләребеҙ Татарстанда бер литр өсөн — 37,66 һум, Ырымбур өлкәһендә 36,68 һум түләргә тура килә. Һарытау өлкәһендә һөт уртаса алғанда 38,8 һум тора. Волга буйы федераль округының башҡа субъекттарында иһә төп аҙыҡ-түлек продукттарының береһенең хаҡы 40 һумдан аша.\nТеги: һөт, хаҡтар, ҡулланыусылар баҙары


Башҡорт шағирәһе халыҡ-ара шиғриәт конкурсында лауреат исемен яуланы // Мәҙәниәт | новости башинформ.рф\nБашҡорт шағирәһе халыҡ-ара шиғриәт конкурсында лауреат исемен яуланы\n11:46, 26 марта 2015 Мәҙәниәт\nӨФӨ, 2015 йыл, 26 март. /«Башинформ» мәғлүмәт агентлығы, Ләйлә Аралбаева/.\nШағирә Гөлнара Хәлфетдинова Кайгусуз Абдал исемендәге халыҡ-ара шиғриәт конкурсында лауреат исемен яуланы.\nБәйгене «Gunsel sanat» («Заманса сәнғәт») журналы Евразия, Кипр һәм Балҡан ярымутрауының Төрки телле яҙыусылары союзы менән берлектә ойошторҙо. Ошо көндәрҙә уҙған йылдың сентябрендә башланған ижади конкурсҡа йомғаҡ яһалды.\nАлты сит ил шағиры лауреат исеменә лайыҡ булды, улар араһында Рәсәйҙән ике автор — Ҡырымдан Әминә Хөсәйен менән Башҡортостандан Гөлнара Хәлфетдинова бар.\nГөлнара Хәлфетдинова конкурсҡа төрөк теленә ауҙарылған «Бағышлау» һәм «Бер бүре бар минең йөрәгемдә» шиғырҙарын тәҡдим иткән.\n— 28 апрелдә Төркиәнең Аланья ҡалаһында бәйге лауреаттарын бүләкләү тантанаһы уҙа. Конкурста төрлө номинациялар һәм премиялар ҙа булды. Ойоштороусылар хәбәр итеүенсә, миңә Аланья ҡалаһы хакимиәтенең премияһы тапшырыла, — тип һөйләне шағирә.\nШағирә һәм журналист, «Башҡортостан ҡыҙы» журналының әҙәбиәт, мәҙәниәт, сәнғәт һәм мәғариф бүлеге мөхәррире, Башҡортостан Яҙыусылар союзы ағзаһы Гөлнара Хәлфетдинова Әбйәлил районының Хәмит ауылында тыуған. Башҡорт дәүләт университетының филология факультетын тамамлаған. Гөлнара Хәлфетдинова — «Ҡыңғыраулы ғына яланда» йыйынтығы авторы, шиғырҙары республика, Рәсәй һәм сит ил баҫмаларында даими донъя күрә.


ҮҘ ЕРЕҢДӘ КӘРӘК БУЛЫУ—БӘХЕТ\n12 Июль 2019, 12:06\nЙәй рәхәтләнеп ял итеү мәле генә түгел. Был миҙгелгә аяҡ баҫыу менән ҡайһы бер мәшәҡәттәр ҙә башлана. Кемдер баҡса эше менән булыша, икенселәр бесән, утын хәстәрләй, өсөнсөләр ялға ҡайтҡан балалары менән гөр килә. Мәктәпте тамамлаусылар алдында махсус йә юғары уҡыу йортон һайлау бурысы торһа, ә сығарылыш курсы студенттары ҡулына диплом ала.Сибай институтының педагогика факультетын быйыл 15 студент ҡыҙыл дипломға тамамланы. Ҡулдарына тантаналы рәүештә белемдәре һәм һөнәрҙәре тураһында документ алған йәштәр киләсәктә һынатмаҫ, үҙҙәре уҡыған йүнәлеш буйынса эшкә урынлашыр, республикабыҙҙың лайыҡлы шәхестәре булыр, тигән ышаныс бар.\nЙәй рәхәтләнеп ял итеү мәле генә түгел. Был миҙгелгә аяҡ баҫыу менән ҡайһы бер мәшәҡәттәр ҙә башлана. Кемдер баҡса эше менән булыша, икенселәр бесән, утын хәстәрләй, өсөнсөләр ялға ҡайтҡан балалары менән гөр килә. Мәктәпте тамамлаусылар алдында махсус йә юғары уҡыу йортон һайлау бурысы торһа, ә сығарылыш курсы студенттары ҡулына диплом ала.\nСибай институтының педагогика факультетын быйыл 15 студент ҡыҙыл дипломға тамамланы. Ҡулдарына тантаналы рәүештә белемдәре һәм һөнәрҙәре тураһында документ алған йәштәр киләсәктә һынатмаҫ, үҙҙәре уҡыған йүнәлеш буйынса эшкә урынлашыр, республикабыҙҙың лайыҡлы шәхестәре булыр, тигән ышаныс бар.\nӘйткәндәй, уҡыу йортонда иң ҙурҙарҙан булған педагогика факультетында белем алыусылар институт эшмәкәрлегендә әүҙем ҡатнаша. Араларында бейеүселәре лә, йырсылары ла, спортты үҙ итеүселәре лә етерлек. Мәҫәлән, әле ҡулына диплом алыусыларҙан Динара Йәрмөхәмәтованы һәр яҡлап талантлы тип маҡтайҙар. Игеҙәктәр Зәлиә Нәҙербаева менән Әлиә Сәлихова ла институт тормошонда әүҙемлек күрһәтә. Илдус Ҡасҡынбаев Башҡортостан Республикаһы Башлығы стипендиаты булһа, Илгиз Абдрахманов спортта алдынғылыҡты бирмәй. Ул хоккейҙы ла, шахматты ла үҙ итә. Спорттың тәүге төрөндә шәп ҡапҡасы булып танылһа, икенсеһендә гел призлы урын яулай.\nҮрҙә һанап үтелгән студенттар ҡасандыр нәҡ Сибай институтын һайлап яңылышмаған. Бында уҡыу өсөн дә, һәр яҡлап шәхес булып формалашыу өсөн дә бар шарттар булдырылған. Быйыл уҡыу йортонда документтарҙы 20 июнь ҡабул итә башланылар. Ул 26 июлгә тиклем дауам итә. Ә ситтән тороп уҡыу бүлегенә килергә теләүселәр 10 сентябргә тиклем документ тапшыра ала. Сибай институтын тамамлаусыларға Өфөләге төп университеттың дипломы бирелә.\nАтап үтелгән институтта йылдан-йыл бюджет урындарының күбәйә барыуы һөйөнөслө хәл. Ҡабул итеү комиссияһының яуаплы сәркәтибе Фирғәт Зәйнулла улы Хисаметдинов әй-теүенсә, быйыл маҡсатлы йүнәлтмә менән уҡытыу урындары ҡырҡа артҡан. Былтыр ундай урындар 4-әү булһа, быйыл—22. Ҡабул итеү конкурс нигеҙендә буласаҡ.\nТыуған йортҡа яҡын ерҙә белем алыу һәм үҙе-беҙҙә кәрәк булыу—ул ҙур бәхет. Сибай институтын үҙ итеүсе йәш яҡташтарыбыҙ артыр, тип өмөтләнһәк, әле генә ҡулына диплом алған йәштәр иһә лайыҡлы белгестәр булыр, тип ышанабыҙ. Барығыҙға ла уңыштар теләйбеҙ!\nҠасҡынбаев Илдус, Йәрмөхәмәтова Динара, Нәҙербаева Зәлиә, Сәлихова Әлиә, Абдрахманов Илгиз.


6 Февраль 2020, 18:45\nУға 17 йәш булғанда, Граждандар һуғышы осоронда, уны ылаусы итеп атҡа ултыртып алып китәләр. Бер кем бер нимә белмәгән... Ошо билдәһеҙлек 10 йыл дауам итә... Ата- әсәһе инде илап төңөлгәс, 27 йәшендә ҡайтып төшә. Ҙур табын ойоштороп ҡунаҡ булалар. 28 йәшендә Хәҙисә исемле ҡыҙға өйләнә.1929 йылда минең ҡәрсәйем Камила донъяға килә.\n“Улар илгә Еңеү яулашты” конкурсына\nХәҙерге аяҙ күгебеҙгә, тыныс тормошобоҙға шөкөр тейеп, Еңеү яулаған батырҙарға баш эйәм! Уларға мәңгелек дан!!! Минең ҡартҡартам Марҡабаев Муллағәли Саҙрый улы 1901 йылда Ағурҙа ауылында тыуған. Уға 17 йәш булғанда, Граждандар һуғышы осоронда, уны ылаусы итеп атҡа ултыртып алып китәләр. Бер кем бер нимә белмәгән... Ошо билдәһеҙлек 10 йыл дауам итә... Ата- әсәһе инде илап төңөлгәс, 27 йәшендә ҡайтып төшә. Ҙур табын ойоштороп ҡунаҡ булалар. 28 йәшендә Хәҙисә исемле ҡыҙға өйләнә.1929 йылда минең ҡәрсәйем Камила донъяға килә. Унан һуң инде – бер-бер артлы өс һылыуы Йәмилә, Гөлбикә, Миңзиһан һәм ҡустыһы Миңлеғәли. Матур тормош менән йәшәп ятҡанда, һуғыш башлана.\n1941 йылдың декабрь айында ҡартҡартам армия сафына алына һәм 112- се Башҡорт кавалерия дивизияһының 294-се атлы полкында (командиры – майор Таһир Күсимов) хеҙмәт итә. Иң олоһо Камила ҡәрсәмә ни бары 12-се генә йәш була. Муллағәли ҡартҡартама повестка килгәс, ҡәрсәмде саҡыралар, ул илап ебәрә (һөйләгән һайын күҙенән йәш тама). Ат егеп, бесән һалып оҙатырға сығалар. Тынлыҡ, һәр кем илай... Ағурҙа ауылының ос яғында ҡуш ҡайын ултыра, шунда тиклем баралар.Ҡартҡартам васыят итеп ҡәрсәмә әйтә: "Ҡыҙым, уҡый алмаҫһың инде,туғандарыңды ҡара".\n– Ҡайтҡас, иҙәндә тәгәрәп йөрөп иланым, – тип хәтерләй ҡәрсәйем. – Һуғыш осоро – тормошомдың иң әсе ваҡыты булды”, – тип һөйләй һаман да.\nЙылдар үтә һәм ҡәрсәйем шул ваҡыттарҙы иҫләп шиғыр яҙа:\nАғурҙам ауылы осонда\nҠушлап үҫкән аҡ ҡайын.\nШул ҡайында һаубуллашты\nКиткән саҡта атайым\nҠуш ҡайыным төптәрендә\nҮлән уртлай атҡайым.\nҺуғыш ҡырҙарында ятып\nҠалды минең атайым....\nКүпме йылдар үтте,\nКүпме һыуҙар аҡты,\nОнотолмай күҙем ҡараһы.\nНиҙәр генә ҡаплап ҡараһам да\nҠапланмай бит йөрәгем яраһы...\nҠуш ҡайыным әле лә йәшәй,\nТәлгәш япрағын йәйеп,\nКиткәндәргә һау бул тиеп,\nҠайтҡандарға әйҙүк тип...\nҺарғылт шәлен һалып иң башына\nҠуш ҡайыным юлға төбәлгән...\nУл да атайымды көттөмө икән\nҮҙе һаубуллашып ебәргән...\n...Ҡуш ҡайыным хәҙер ныҡ ҡартайған,\nТуҙған уның һары шәлдәре.\nБашҡайҙарын түбән эйгән,\nАуыр уның да, ауыр хәлдәре.....\nҠарт ҡартайым Курск өлкәһе, Полятинск районы Олёшки ауылы янындағы һуғышта 1942 йылдың 15 июлендә батырҙарса һәләк була һәм шунда ерләнә.\n“Атайымдың васыятын тоттом, Аллаға шөкөр”, – тип ҡыуана ҡәрсәм. Һылыуҙарын уҡыта, бөтәһе лә ҙур ерҙә эшләп, хаҡлы ялға сыҡҡан. Бәләкәс ҡустыһы Миңлеғәли атай нигеҙен ҡоротмай, шунда ҡала. Алдынғы тракторсы булып, бихисап грамоталар һәм рәхмәт хаттары менән бүләкләнә.\nОшо тарихты һөйләүсе, тыл ветераны, Юлдыбаева Камила ҡәрсәм булыуына ҡыуанам, улар менән ғорурланам! Бүтән һуғыш булмаһын!!!


Сәләмәтлек » Страница 10 » Архив газеты "Йәшлек"\nҒәйрәт иткән тау ярыр.\nОрганизмдың ваҡытынан алда ҡартайыуын, шулай уҡ теге йәки был ауырыуҙың көсәйеүен иҫкәртеү өсөн түбәндәге туҡланыу рационын тоторға кәрәк.\nИтте һәм балыҡты, бешереп, йәшелсәнән әҙерләнгән гарнир менән ашау яҡшыраҡ.\nЭремсек – көнөнә 50 г, шул тиклем үк балыҡ, ит – 60 г (ул майһыҙ булһа, яҡшыраҡ).\nИт һәм балыҡ менән бешкән һурпалы ашты аҙнаға 2 – 3 тапҡыр ашағыҙ, ә ҡалған көндәрҙә вегетариан аштарға өҫтөнлөк бирегеҙ.\nШәкәрҙең көндәлек нормаһы – 30 г, йәғни 4 балғалаҡ күләмендә.\nИкмәктең кисә бешкәнен һайлағыҙ. Көндәлек норма 200 грамдан артмаһын.\nЙоҡлар алдынан бер стакан кефир йәки әсегән һөт эсегеҙ, алма йәки кишер ашағыҙ.\nавторы: admin | 13 февраля 2010 | Фекерҙәр (0) | Тотош уҡырға\nЭскелек һәм СМС хәбәрҙәр Сәләмәтлек\nФажиғәгә илтеүсе сәбәптәр араһында беренсе баҫҡыста, нисек кенә ғәжәп тойолмаһын, руль артына һалмыш, йәғни иҫерек көйөнсә ултырыу. Ҡушма Штаттарҙа юл-транспорт фажиғәләренең 40 проценты иҫерек водителдәргә тура килә. Быға аптырарлыҡ түгел, әлбиттә. Бер нисә шешә һыранан һуң кемдең һелкенә-һелкенә йәмәғәт транспортында йәки аҡса туҙҙырып таксиҙа ҡайтҡыһы килһен. Әммә әлеге күренеш бер АҠШ-ҡа ғына хас бәлә түгел. Беҙҙә лә иҫерек килеш «тимер ат»ҡа ултырырға баҙнат итеүселәр бихисап. Мәскәү ҡалаһының Краснопресненск яры буйында юлдағы эскелек темаһына арналған һәйкәл дә бар хатта. Ул шешә формаһында эшләнгән, ә эсенә фажиғәләрҙә емерелгән, иҙелгән, ватылған машиналарҙың фрагменттары тултырылған. Рәсәй ЮХХДИ-һы мәғлүмәттәре буйынса, 2009 йылдың 11 айы эсендә илдә 185237 юл-транспорт фажиғәһе теркәлгән. Уларҙың 11475-енә иҫерек водителдәр ғәйепле. Һөҙөмтәлә 2059 кеше һәләк булған, 17000 кеше төрлө тән йәрәхәттәре алған. Үкенескә күрә, һалмыш водителдәр арҡаһында теркәлгән фажиғәләр тураһындағы ҡурҡыныс мәғлүмәттәрҙе көн дә тиерлек ишетергә тура килә.\nавторы: admin | 11 февраля 2010 | Фекерҙәр (0) | Тотош уҡырға\nӨфө вакциналары ил буйлап тарала Сәләмәтлек\nБаш ҡаланың «Иммунопрепарат» предприятиеһы эске баҙарҙа киҙеүгә ҡаршы вакцина етештереү буйынса алдынғылар рәтендә килә.\nУл йыл һайын «Гриппол» вакцинаһы етештереп, дәүләт заказын уңышлы үтәй. Мәҫәлән, былтыр 21 миллион доза әҙерләнгән. Иммунобиологик препарат «Һаулыҡ» федераль программаһы сиктәрендә халыҡты бушлай вакцинациялау өсөн илдең төрлө төбәктәренә таратылды. Быйыл май айында предприятиела грипҡа ҡаршы донъя стандарттарына ярашлы яңы вакцина цехын төҙөү күҙаллана. Был заманса мини-завод йылына 50 миллион дозаға тиклем вакцина етештерәсәк. Яңы цехты ҡороуҙа Чехия белгестәренең дә ярҙам итеүе көтөлә.\nавторы: admin | 9 февраля 2010 | Фекерҙәр (0) | Тотош уҡырға\n1 стакан ҡайнатма (ниндәйе булһа ла ярай, эре еләклеһе бигерәк тә шәп), 1 балғалаҡ сода, 1 стакан кефир, 2 йомортҡа, 2,5 стакан он, ярты стакан шәкәр.\nҠайнатмаға сода һалып яҡшылап бутарға ла, өс минут тирәһе ултыртып торорға. Һуңынан ошо массаға кефир, йомортҡа, шәкәр һәм ондо һалып бутарға.\nМайланған формала 40 минут тирәһе бешерергә.\nТәүге билдәләр «алдай» Сәләмәтлек\nБелгестәр фаразлауынса, йылдағыса, февралдең икенсе яртыһында киҙеүҙең көсәйеүе ихтимал. Шуға күрә улар, ауырыңҡырап тороусыларға үҙ аллы дауаланыуҙан тыйылып, ваҡытында табиптарға мөрәжәғәт итергә саҡыра.\nСөнки киҙеүҙең тәүге билдәләре ғәҙәттәге киҫкен респиратор-вируслы инфекцияларҙан бер нәмә менән дә айырылмай. Һандарға күҙ һалһаҡ, йылдың бишенсе аҙнаһына республикала 17 729 кеше ОРВИ менән ауырыған, уларҙың 12 466-һы – балалар. Алдағы аҙна менән сағыштырғанда, сир 7,6 процентҡа юғары. Шул уҡ ваҡытта бер-ике йәшлек сабыйҙар араһында ауырыу 6,5 процентҡа кәмегән.\nЙүтәлдең нимә икәнен белмәгән кеше юҡ. Шуғалыр ҙа күптәр, ҡажҡылдап йөрөһә лә, быға артыҡ әһәмиәт бирмәй. Ул ғына ла түгел, йүтәл дә булғанмы сир тип, үҙ аллы дауаланыуҙы өҫтөн күрә. Йәнәһе, аптырарлыҡ нимәһе бар, ана, телевизорҙан көнө-төнө йүтәлде баҫыусы дарыуҙарҙы рекламалайҙар. Имеш, уларҙы ашаның да – һауыҡтың! Ғәмәлдә иһә, йүтәлгә ныҡ һаҡ ҡарарға кәрәк. Тәү сиратта үҙеңдең сәләмәтлегең өсөн булһа, икенсеһе – бүтәндәргә ҡарата хөрмәт йөҙөнән.\nӘгәр ҙә йүтәл температура, тирләү, кәүҙә ауырлығын юғалтыу, күкрәк тирәһе ауыртыу, арыу, аппетит юғалыу, күңел болғаныу, ҡаҡырыҡ бүленеү, тын быуылыу, шешенеү кеүек билдәләр менән оҙатылһа, табипҡа күренеүҙе оҙаҡҡа һуҙмағыҙ. Хатта йүтәл ул тиклем йонсотмаған хәлдә лә сәбәбен асыҡлау зарур. Ә инде өс ай дауамында үтмәгән йүтәл уғата хәүефле. Сөнки дауаланмағанда, сирленең етди проблемаларға юлығыуы ихтимал.\nТәбиғәт көйһөҙлөгөнә нисек яраҡлашырға? Сәләмәтлек\nКәйеф менән сәләмәтлеккә һауа шарттары ла көслө йоғонто яһай. Әйтәйек, көндөң ҡапыл һыуытыуы, йә кинәт йылытыуы организмда кире реакциялар тыуҙыра. Баш ауырый, арыта, хәл бөтә, йөрәк сәнсә, тирләтә, ярһыта һ.б. Атмосфера баҫымы үҙгәргән көндәрҙә лә шундай уҡ хәл күҙәтелә.\nСтатистикаға күҙ һалһаҡ, һауа шарттары һәр өсөнсө кешегә ауыр тәьҫир итә. Был көндәрҙә бигерәк тә сабыйҙар, гормональ үҙгәреш кисереүсе үҫмерҙәр, ауырлы ҡатындар һәм климакс йәшендәге гүзәл заттарға ауыр. Шулай уҡ артроз, ревматизм менән интегеүселәр, бөйөр сирлеләр, ҡан баҫымы юғары булыусылар яфалана: тәүгеләре һыҙланып йонсоһа, гипертония менән интегеүселәрҙең йөрәк тибеше боҙола, ҡан тамырҙары киңәйә. Ә инде ҡан баҫымы түбән булғандарҙың, киреһенсә, ҡан тамырҙары ҡыҫыла.\nТамағығыҙҙы сыныҡтырығыҙ Сәләмәтлек\nҠаты һыуыҡтарҙа нисек бирешмәҫкә? Баҡтиһәң, тамаҡты сыныҡтырыу ҡағиҙәләре лә бар икән.\nМәҫәлән, бер стакан һыуға – һалҡын, икенсеһенә йылы һыу ҡойорға. Икеһе менән дә алмаш-тилмәш тамаҡты сайҡатырға. Иң һуңғы йотом менән сайҡатҡанда, һыу йылы булырға тейеш. Һалҡын һыуға 1 балғалаҡ тоҙ һалырға мөмкин.\nКиҙеү, инфекция ауырыуҙары көсәйгән мәлдә өс тамсы йод йәки марганцовка өҫтәһәң, тағы ла яҡшыраҡ. Календула ла ярҙам итә. Һыуға ромашка, йылан тамыры, һары мәтрүшкә ҡушыу ҙа файҙалы.


Борай ҡыҙы гармунсы Алһыу Нуриханова Ҡазандан III урын алып ҡайтты!\n6 Март 2018, 13:41\nАлһыу Нуриханова Борай 3-сө мәктәбендә IX класта яҡшы билдәләргә генә өлгәшә. Ул китап уҡырға, йырларға ярата, төрлө бәйгеләрҙә ҡатнаша. Саратов гармунында беренсе көйөн сығарғанда уға алты йәш була. Хәҙер инде оҫта итеп тальянда ла уйнай. Күптән түгел Ҡазанда үткән Фән Вәлиәхмәтов исемендәге татар йырын башҡарыусыларҙың “Үзем уйныйм, үзем жырлыйм” Бөтә Рәсәй бәйгеһендә өсөнсө тапҡыр ҡатнашты ул.\nБорай районының Ҡарабай ауылы бик матур урында урынлашҡан. Ауылға терәлеп тиерлек Өйә йылғаһы аға, яҡында ғына урман. Был яҡтың болон- ҡырҙары ғына түгел, кешеләре лә гүзәл. Күркәм холоҡло, илһөйәр, эшһөйәр ҡарабайҙарға Тәбиғәт-Әсә төрлө һәләттәрҙе лә ҡыҙғанмаған. Бирелә йыр-моң һөймәгәндәр юҡтыр. Һәр икенсе кеше гармунсы, тип әйтһәк, һис яңылыш булмаҫ.\nФәнәүис Дәүләтхановтың, уның әсәһе Ғилмийыян әбейҙең үҙенсәлекле итеп Саратов гармунында уйнағанын күптәр хәтерләйҙер әле. Уларҙың оҫталығы, йыр-моң һөйөүе балаларға, ейән-ейәнсәрҙәргә күскән. Илдан, Илнур һәм Алһыу — быуындан-быуынға күсеп килеүсе күркәм традицияларҙы дауам итеүселәр.\nАлһыу Нуриханова Борай 3-сө мәктәбендә IX класта яҡшы билдәләргә генә өлгәшә. Ул китап уҡырға, йырларға ярата, төрлө бәйгеләрҙә ҡатнаша. Саратов гармунында беренсе көйөн сығарғанда уға алты йәш була. Хәҙер инде оҫта итеп тальянда ла уйнай. Күптән түгел Ҡазанда үткән Фән Вәлиәхмәтов исемендәге татар йырын башҡарыусыларҙың “Үзем уйныйм, үзем жырлыйм” Бөтә Рәсәй бәйгеһендә өсөнсө тапҡыр ҡатнашты ул. Алһыуҙың атаһы Илдан Нуриханов, Ҡайынлыҡ ауылынан Владислав Мөфтиев бәйгенең финалсылары булды.\nБыйылғы конкурста Башҡортостан, Татарстан, Сыуаш, Мордовия республикаларынан, Мәскәү ҡалаһынан — илебеҙҙең төрлө төбәктәренән гармунсылар ҡатнашты. Ниндәй генә сихри көйҙәр яңғыраманы ла, ниндәй генә матур йырҙар йырланманы ул көндө!\nБәйгене ойоштороусы Фән Вәлиәхмәтов, Фәнир Ғәлимов был тамашанан бик ҡәнәғәт ҡалды, сараның көткәндән дә матурыраҡ үтеүен билдәләне.\n“Борай районынан Алһыу исемле ҡыҙҙың Саратов гармунында уйнап, матур итеп йырлауы бигерәк тә күңелемә хуш килде. Уны күргәс, беҙҙе дауам итерлек йәштәр бар икән әле, тип һөйөндөм”, — тине әңгәмә ваҡытында Фән Ғауис улы. Был әлбиттә юғары баһа.\nАлһыу Нуриханова бәйгелә гармунда уйнап, “Яратам”, “Су буйлап” йырҙарын башҡарып, III урын яулап, лауреат исеменә лайыҡ булды. Жюри ҙа, тамашасылар ҙа ҡыҙҙың сығышын һоҡланып тыңланы. Ә “Ак барс” йәштәр үҙәге сәхнәһендә уны яҡташы, татар эстрадаһының легендаһы Хәмдүнә Тимерғәлиева үҙе ҡотланы.\nҠазандан, бәйгенән Алһыу матур тәьҫораттар алып ҡайтты. “Ҡунаҡсыл ҡазандарға, сараны ойоштороусы Фән ағай Вәлиәхмәтовҡа, Фәнир ағай Ғәлимовҡа, Марат ағай Шәриповҡа ҙур рәхмәт! Барыһына ла ижади уңыштар, сәләмтлек теләйем!” — ти гармунсы ҡыҙ.


Республикала 13 йәшлек ҡыҙ янған йорттан үҙаллы сыға алған\n10 Ғинуар , 16:36\n10 ғинуарҙа Шишмә районы Санжаровка ауылындағы йортта янғын сыҡҡан.\nФото:Башҡортостан Республикаһының Ғәҙәттән тыш хәлдәр буйынса дәүләт комитеты\nБашҡортостан Республикаһы Ғәҙәттән тыш хәлдәр буйынса дәүләт комитетының матбуғат хеҙмәте хәбәр итеүенсә, янғын ваҡытында 13 йәшлек ҡыҙ өйҙә булған. Баланың дөрөҫ эш итеүе һөҙөмтәһендә ҡорбандар юҡ.\n«Ҡыҙ тиҙ генә өйҙән сығып китә алған. Ваҡиға урынына Уҙытамаҡ ауылы инструкторҙары һәм янғын һүндереүселәре килеп еткән. Янғын сәбәптәре асыҡлана. Бала әйтеүенсә, ут мендәргә ҡолаған йылытҡыстан сыҡҡан», — тип хәбәр иттеләр дәүләт комитетынан.


14 Октябрь 2021, 12:58\nРеспубликала әйтелгән темаға 130 торак пункт араһында һайлау бара, был илдәге иң күп һан. «Еңеүселәрҙе» 4G (LTE) элемтәһе менән тәьмин итәсәктәр.\nРәсәйҙә «Һанлы тигеҙһеҙлекте бөтөрөү» проекты 100-ҙән алып 500-гә тиклем кеше йәшәгән ауылдарҙы заманса элемтә менән тәьмин итеү өсөн эшләнә. Программа шарттары буйынса, 2022 йылға тиклем бындай ауылдарҙың 10 процентынан да кәм түгел һаны интернетҡа тоташырға тейеш. 2024 йылда уларҙың һаны 30%-ҡа етәсәк.\nТауыш биреү Дәүләт хеҙмәттәре порталында 15 ноябргә тиклем бара. Унда ҡатнашыу өсөн ресурста теркәлгән булырға һәм республика биләмәһендә даими йәшәү кәрәк. Шулай уҡ РФ һанлы үҫеш, элемтә һәм киң коммуникациялары министрлығына ҡағыҙ хат ебәрергә мөмкин. Адресы: 123112, Мәскәү, Пресня яр буйы, 10-сы йорт, 2-се бина. Хатта исем-шәрифегеҙ, даими теркәлеү урыны һәм һеҙ тауыш биргән тораҡ пункт тураһында яҙылырға тейеш.\nБашҡортостанда «Һанлы тигеҙһеҙлекте бөтөрөү» беренсе федераль программаһы 2015 йылдан 2020 йылға тиклем дауам итте. БР дәүләт идаралығының һанлы үҫеш министрлығынан белдереүҙәренсә, халҡы 250-нән 500 кеше тәшкил иткән 929 тораҡ пункт йәмәғәт урындарында Wi-Fi аша интернет менән тәьмин ителгән.


Инфоурок › Другое › Конспекты › Кластан тыш сара Башҡорттарҙа ете һаны.\nБашҡорттарҙа ете һаны\nМаҡсат: Халҡыбыҙҙың донъяға ҡарашында ете һанының мәғәнә\nбиҙәктәрен асыу, быуындар бәйләнеше, исем- фамилияләр,\nуларҙың килеп сығышы, ғөрөф-ғәҙәттәр менән таныштырыу, телмәр үҫтереү, халҡыбыҙҙың үткәне менән ғорурланыу хисе тәрбиәләү.\nЙыһазландырыу : Уҡыусыларҙың шәжәрәләре, Башҡортостан Республиҡаһының дәүләт атрибуттары, мәҡәлдәр, чайнворд.\nБарышы: I. Ойоштороу\n-Һаумыһығыҙ, уҡыусылар, уҡытыусылар. Бер беребеҙгә күҙ ҡараштарыбыҙ менән яҡшы уйҙар, теләктәр ебәрәйек. Һеҙҙең ниндәй теләктәреғеҙ бар?\n( сәләмәтлек, яҡшылык, бәхет, яҡшы билдәләр).\n-Донъяла ғәжәп нәмәләр һәм төшөнсәләр бик күп. Шулар араһында һан, иҫәп-хисап төшөнсәһе әйтеп бөткөһөҙ мөһим урын тота. Өҫтәүенә һандар иҫ киткес матур,төҙөк , гармониялы системаны барлыҡҡа килтерә. Был система үҙенең камиллығы менән ысын мәғәнәһендәге юғары сәнғәткә яҡын тора.\nБер ҙә, Ике лә ғәжәп һандар иҫәбендә. Сөнки бөтә нәмә ерҙә берҙәмлектән башлана. Беҙ иң элек берҙең ҡәҙерен белергә тейешбеҙ. Бер-ул һин дә, мин дә, ул да; бер- Ҡояш, Ер, Илебеҙ. Атай,Әсәй.\nЕте лә- ғәжәйеп хикмәтле һан.\nӘҙәмде донъяла шул етелек уратып тора кеүек: өҫтә ете ҡат күк, аҫта-ете ҡат ер. Күктә ете йондоҙ, ерҙә ете мәғдән. Аҙнаның ете көнө,йәйғорҙоң ете төҫө. Моңдоң ете өнө. Ете мөғжизә.\nНи мөғжизә: ожмахы ла ете ҡатлы, таму ғы ла.\nӘҙәмде ҡотҡармаҡ булып ете ясин сығалар, үлгәс етеһен уҡыталар.\nЕтелә етегәнгә табынғандар, етегән шишмәне маҡтағандар.Ете быуын ата-бабаны белеү фарыз һаналған.\nӘкиәт батырҙары ете юл сатында ете башлы аждаһаны еңгәндәр, ете төн уртаһында шашынған ен- пәрейҙәрҙе ҡыйратҡан. Сер булһа, уны ете йоҙаҡ менән бикләгәндәр, хазинаны ете ҡат һандыҡ эсендә һаҡлағандар. Ете ятты ятҡа иҫәпләгәндәр. Иң ҡаты яҙа итеп ете ҡат тиреһен тунағандар. Зирәктәр ете ҡат ер аҫтында йылан көйшәгәнен ишеткәндәр.Батырҙар ете диңгеҙ, ете тау гиҙгәндәр. Теүәлдәр ете ҡат үлсәп,бер ҡат киҫер булғандар. Бәхетлеләр ете йәннәт ишеген асып ингәндәр. Еңелгәнде етегә бөкләп һалғандар.\nКешелә ете һиҙемләү һәләте бар. Кешенең тирә- йүне , ғүмере серле ете менән тулы кеүек. Ғәжәп хикмәтле лә, серле лә ул.\n-Тимәк , бөгөнгө дәрестең темаһын нисек тип атайбыҙ? (Башҡорттарҙа ете һаны)\nII .Төп өлөш\n-Бөгөнгө дәрестә ете һаны булған материалдарҙан журнал төҙөп ҡарарбыҙ.\n1-се бит. Хәтерләүҙән ҡурҡма һин\nҮткәнеңде онотма һин! – тип атайыҡ.\n-Бала тыуа. Донъяга яңы Кеше килә. Ғаиләлә шатлыҡ, ҡыуаныс арта. Атай, Әсәй исем эҙләй. Беҙҙең халыҡ элек – электән исем ҡушыуға ҙур яуаплылыҡ менән ҡараған. Матур, мәғнәле исемдәр бирергә тырышҡан.\n-Уҡыусылар һеҙ үҙҙегеҙҙең исемдәрегеҙ нимә аңлатҡанын беләһегеҙме?\n-Эйе, беҙҙең фамилияларыбыҙ бабаларыбыҙ исеменән яһалған.\n«Илен белмәгән- игелекһеҙ, халҡын белмәгән- холоҡһоҙ, нәселен белмәгән- нәсәпһеҙ»,- тип халыҡ юҡҡа ғына әйтмәғән.\nӘҙәм балаһына үҙенең 7 быуын бабаһын белеү фарыз, тигәндәр боронғолар. Шул ваҡытта ғына Кеше тыуған иленен,тыуған йортоноң, үҙ халҡының сығышын белә.\n-Һеҙ, уҡыусылар, үҙегеҙҙең шәжәрәләрегеҙҙе беләһеғеҙме?.(Һөйләйҙәр).\n-Уҡыусылар, һеҙҙең 7 быуын бабаларығыҙҙы эҙләп табыу бик игелекле эш булды. Ваҡыт саба. Яңынан – яны быуындар барлыҡҡа килә. Быуындарҙы онотмайык,һәр ваҡыт иҫтә тотайык, улар менән ғорурланайыҡ.\n- Шәжәрә ағастары төҙөйбөҙ, шәжәрә,шәжәрә-тибеҙ. Ә нимә һуң ул шәжәрә?\n-Шәжәрә – ырыу тарихының йылъяҙмаһы. Башҡорттарҙа борон-борондан үҙенең ырыу шәжәрәһен яҙыу һәм уны һаҡлау йолаһы йәшәғән. Шәжәрәгә ырыуҙың ирҙәр һаны ғына индерелгән һәм шәжәрәне белеү талап ителгән. Нәҫел-ырыу тураһындағы мәғлүмәттәр ныҡлы һаҡланылған , быуындан быуынға аманат рәүешендә ҡалдырыла килгән. Үҙеңдең шәжәрәңде белеү ғәҙәте башҡорттарҙа бик оҙаҡ ваҡыт һаҡланып килгән , үҙенең нәҫелен 7 быуынға тиклем белеү ғәҙәти хәл булған, хатта ата-бабаларын 10-12 быуынға тиклем белеүселәр күп осраған.\nБөгөнгө көндә 25 башҡорт шәжәрәһе ташка баҫылған. Улар араһында йөкмәткеләренең бай һәм тарихи факттар менән нығытылғандары яғынан юрматы, бөрйән, үҫәргән, ҡыпсаҡ,меңле ырыуҙарының шәжәрәләрен билдәләргә мөмкин.\nХалык тарихын өйрәнеүҙә шәжәрәләрҙең әһәмиәте ҙур. Ырыу тарихының нигезендә шәжәрә ята.Ә инде ырыу тарихы халыҡ тарихын тәшкил итә. Тимәк, башҡорт халҡының тарихын белеү өсөн уның ырыуҙар тарихын өйрәнергә кәрәк.\nҠ. Аралбай «Шәжәрә» шиғыры яттан һөйләнә.\n2 –се бит. Суверенлы Башҡортостан Республикаһының дәүләт символикаһында ете һаны.\n«Урал» көйө яңғырай. « Ете ырыу» шиғыры уҡыла.\nКүгәреп лә ятҡан Урал тауы-\nЕте лә ырыу – илдең төйәге.\nАтам да һин,Урал, әсәм дә һин.\nУрал тиермен гүргә ингәндә\nАткайзарҙы менеп, яу сабырмын,\nИл өстөнә дошман килгәндә.\n-Әле һеҙ «Ете ырыу» шиғырын тыңланығыҙ . Килеп сығышы тураһында ниндәй әҫәр менән танышҡан инек?. (Ғ. Хөсәйеновтың «Ете ырыу»)-өҙөҡ уҡыла\n…Көньяҡ Башкортостанда боронғо Ете ырыу берләшмәһе һәм хәҙерге Башҡортостанда йәшәгән төрлө милләт вәкилдәренең берҙәмлек билдәһе буларак, республикабыҙҙың Дәүләт флағындағы ак һыҙыҡтың уртаһында алтынһыу төҫтә эмблема-түңәрәк эсендә ете таҗ япрағынан торған ҡурай сәскәһе эшләнгән.\n-Бына ошо ете ырыу-дуҫлыҡ символы, аҡ һыҙыҡ уртаһында урынлашҡан ете таж япрағы Башҡортостан территорияһында уның халыктарының тупланыуына һәм берләшеүенә башланғыс һалган ете ырыуҙы кәүҙәләндерә.\n-Ете ырыуҙың атамаларын хәтерге төшөрө п үтәйек: Юрматы,Үҫәргән,Бөрйән, Табын,Мең,Тамъян,Түңгәүер.- дәфтәрҙәрҙә яҙып ҡуялар.\n-Ә үҙебеҙ йәшәгән төйәк ниндәй ырыуға ҡарай?\n-Беҙҙең ауыл Ҡыр-Йылан ырыуына ҡарай. Беренсе булып килеп ултырған Кеше-Рәтамаҡ ауылынан Азналы Көҫөғолов-Ҡыр-Йылан ырыуынан булған,- тиҙәр.(История сел и деревень Башҡортостана,том3,стр.202.)\n-Тимәк, беҙ үҙебеҙҙең ырыуыбыҙҙы,унын шәжәрәһен, ауылыбыҙҙың тарихын белергә тейешбеҙ.\n3-сө бит Ял минуты\n-« Ете ҡыҙ» бейеү көйөнә күнегеүҙәр яһау.\n4-се бит Дини ғөрөф –ғәҙәттәрҙә ете һаны\nЭлек йондоҙҙарға ҡарап төрлө\nырым- юрауҙар йәшәгәнлеге билдәле.\n-Фонетик зарядка: «Етегән йондоҙҙо ете ҡат һанаһаң сауап була»-ошо юрауҙы бер тында әйтеп, ете ҡат һанап сығыу йолаһын йондоҙҙарға табыныуҙан ҡалған бер күренеш итеп ҡабул итергә мөмкин.\n- Тағы ла ниндәй йолаларҙы ишеткәнегеҙ бар? «Ете» һаны беҙҙең дини йолаларыбыҙҙа ниндәй сағылыш таба? ( уҡыусылар һөйләй)\n5-се бит.Халыҡ ижадында ете һаны\n-Беҙҙең халыҡтың иң бай хазинаһы- быуаттарҙан быуаттарға күсә килгән халык ижады ынйылары. Ә уларҙы барлап тикшерә башлаһаң, һәр береһендә ете һанын осратырға мөмкин. Бына халыҡ мәҡәлдәрен генә алайыҡ:\n-Ете ауылда ете ҡәрҙәшең булһын.\n-Ете ҡат үлсә,бер ҡат киҫ.\n-Егәрленең ҡулы ете.\nАтайыңдан алып, ете быуыныңды бел.\n-Ете атаһын белмәгән мөртәт.\n-Етеҙ бала етегә еткәнсе тешәй.\nЕте ул өйләндергән – бай булған ,ете ҡыҙ бирғән – бөлгән.\n-Уҡыған ете ҡат ер аҫтындағыны күрә, уҡымаған өҫтөндәген дә күрмәй.\n(Мәҡәлдәрҙең мәғәнәләре аңлатыла, Уҡыусылар үҙҙәренең мәҡәлдәрен уҡыйҙар, дәфтәргә яҙа баралар)\n- Ә хәҙер йомаҡтарҙы ҡарайыҡ:\nИкеһе баҫып тора, Икеһе ятып тора,\nБишенсеһе йөрөй, Алтынсыһы йөрөтә,\nЕтенсеһе йыр йырлай.(Ишек)\n- Бер имән үҫә: ун ике сатлы, илле ботаҡлы,һәр ботағында етешәр япраҡ(Йыл, 12 ай, 52 аҙна, аҙнала 7 көн) һ.б.\nХалҡым теле- ниндәй бай ул!\nКүпме йомаҡ, әйтеме бар!\nӘкиәте , легендаһы.\nЙыр, тапҡыр мәҡәле бар.\n6-сы бит Ете һаны уйындарҙа\n-Балалар өсөн сыға торған журнал( Аҡбуҙат)\n-Торжество һүҙенең тәржемәһе( Тантана)\n-Башкортостандағы ҙур күлдәрҙең береһе( Аслыкүл)\n-1812 йылғы һуғышҡа арнап яҙылған йыр(Любизар) һ.б.\nҺорау: Был донъяла ете юҡ, Йә кем әйтер тиҙерәк?( Атта көйөш юҡ, һыйырҙа аунау юҡ, күккә менер арҡан юҡ, ергә төшөр баҫкыс юҡ, ташта тамыр юҡ, йомортҡала йөй юҡ, күгәрсендә һөт юҡ)\n7-се бит Донъялағы ете мөғжизә, Башҡортостандағы ете мөғжизә\n(Һүрәттәрен ҡарап аңлатыу)\n8-се бит Йомғаҡлау\n-Бөгөнгө дәрестә һүҙ нимә тураһында барҙы. 7 һаны менән бәйле нимәләрҙе белдегеҙ?\n-Булған материалдарҙан журнал сығарып булыр инеме? Тағы ла нимәләр язып булыр ине?\n- 7 һанын хикмәтле тип әйтеп буламы?\nНомер материала: ДA-010407


2011 йыл һөҙөмтәләре Өфөнөң инвестициялар йәлеп итеү ҡеүәһенең артыуын раҫлай // Иҡтисад | новости башинформ.рф\n2011 йыл һөҙөмтәләре Өфөнөң инвестициялар йәлеп итеү ҡеүәһенең артыуын раҫлай\n12:18, 1 февраля 2012 Иҡтисад\nӨфөнөң эре һәм урта предприятиелары 2011 йылда 518,8 миллиард һумға үҙҙәрендә етештерелгән продукция тейәп оҙатҡан, эш башҡарған һәм хеҙмәттәр күрһәткән. 2010 йылдағы был күрһәткес менән сағыштырғанда, ул 25,5 процентҡа артҡан. Сәнәғәт производствоһы индексы үткән йыл өсөн 108,1 процент тәшкил итте. «Нефть продукттары» (99,4%), «аҙыҡ продукттары» (89,7%) һәм «резина һәм пластмасс изделиелар» (86,4%) етештереүҙән тыш сәнәғәт производствоһы индексының үҫеше иҡтисади эшмкәрәлектең бөтә төрҙәре буйынса ла күҙәтелә. Ҡала иҡтисадына инвестициялар күләме 62 миллиард һум тәшкил итәсәк, был 2010 йыл кимәленә тап килә.\nБындай мәғлүмәт менән мэрияла үткән матбуғат конференцияһында Өфө хакимиәте башлығы урынбаҫары Альбина Йосопова таныштырҙы, ул 2011 йылда республика баш ҡалаһының социаль-иҡтисади үҫешенең яҡынса һөҙөмтәләре хаҡында һөйләне.\nАльбина Сәғит ҡыҙы билдәләүенсә, Өфө ҡалаһы ҡала округының социаль-иҡтисади үҫеше буйынса күрһәткестәр иҡтисад секторы үҫешенең ыңғай темптары, ҡала хужалығы тармаҡтарының һәм социаль өлкәнең тотороҡло эшләүе хаҡында һөйләй.\nҠала округында 2012 йылдың 1 ғинуарына ҡарата 76 проект тормошҡа ашырыла, инвестициялар күләме 97 миллиард һум тәшкил итә. Инвестицион проекттар буйынса булдырылған эш урындары һаны 18 меңдән ашыу берәмек тәшкил итә.\nБуласаҡ инвесторҙар өсөн ҡаланың инвестицион паспорты — «Инвестор паспорты» булдырылған, ул www.ufacity.info сайтында урынлаштырылған.\n«РосБизнесКонсалтинг» баҫмаһы рейтингыһына ярашлы, бизнес менән шөғөлләнеү өсөн уңайлы шарттар булдырыу йәһәтенән Өфөнөң инвестициялар йәлеп итеү ҡеүәһе ҙур.\nТеги: сәнәғәт, инвестициялар, йыл йомғаҡтары


Ысын байрам буласаҡ\n9 Ноябрь 2021, 16:50\nТиҙҙән республиканың ике районында заманса кинозалдар эшләй башлаясаҡ. Улар «Мәҙәниәт» милли проекты сиктәрендә Рәсәй Кино фондынан финансланды. Беренсеһе--25 ноябрҙә Благовар районы үҙәге Языков ауылындағы мәҙәниәт һарайында «Звездный» кинозалы үҙ ишектәрен асһа, Урал аръяғының Хәйбулла районында иһә яңы мәҙәниәт усағы декабрь башында эшләй башлаясаҡ. Унда 3D форматында ла кино ҡарап буласаҡ.\nИҫегеҙгә төшөрәбеҙ, «Мәҙәниәт» милли проекты Рәсәй Президенты Владимир Путиндың май указына ярашлы тормошҡа ашырыла.\n--Шулай итеп тиҙҙән Аҡъярҙа 3D форматында фильмдар ҡарай аласаҡбыҙ,-- тип яҙҙы муниципаль район хакимиәте башлығы Рөстәм Шәрипов Бәйләнештә селтәрендәге сәхифәһендә.--Бөгөнгө көндә белгестәр И.Тасимов исемендәге Аҡъяр тау колледжының 2-се корпусындағы акттар залын ошо маҡсатта ныҡлы әҙерләй. Бында 6х2,9 метрлыҡ экран, лазерлы проекция ҡоролмаһы, заманса тауыш системаһы ҡуйыла, кинобилет системаһы булдырыла. 50 урынға иҫәпләнгән тамашасы залына уңайлы ултырғыстар ҡуйыла.\nДекабрь башында фильмдар күрһәтә башлау планлаштырыла. Тамашасылар картинка һәм тауыш сифаты менән ҡәнәғәт ҡалыр, тип ышанам. Сөнки бында ҙур ҡалаларҙың кинотеатрҙарында торған кеүек үк сифатлы ҡоролмалар ҡуйыла. Кинозал асылыуы беҙҙең өсөн ысын байрам буласаҡ.\nФото: Хәйбулла районы хакимиәте башлығы диуарынан.


Башҡортостан һаулыҡ һаҡлау министрының яңы урынбаҫары тәғәйенләнде // Йәмғиәт | новости башинформ.рф\nБашҡортостан һаулыҡ һаҡлау министрының яңы урынбаҫары тәғәйенләнде\n14:24, 27 февраля 2015 Йәмғиәт\nӨФӨ, 2015 йыл, 27 февраль. /«Башинформ» мәғлүмәт агентлығы, Эльмира Сабирова/.\nБашҡортостан Башлығы Рөстәм Хәмитов Эльза Сыртланованы республика һаулыҡ һаҡлау министры урынбаҫары итеп тәғәйенләне. Тейешле бойороҡ Башҡортостан Хөкүмәте тарафынан ҡабул ителгән.\nЭльза Рәиф ҡыҙы Сыртланова 1969 йылдың 23 ғинуарында Өфөлә тыуған. 1992 йылда Башҡорт дәүләт медицина институтын тамамлаған. Хеҙмәт юлын 1989 йылда 6-сы ҡала дауаханаһының күкрәк хирургияһы бүлексәһендә шәфҡәт туташы булып башлай. 1994-1998 йылдарҙа — БДМУ-ның 1-се эске ауырыуҙар кафедраһы ассистенты, 1998-2001 йылдарҙа — 13-сө ҡала клиник дауаханаһының 1-се кардиология бүлексәһе мөдире, 2001-2010 йылдарҙа — ошо дауалау учреждениеһының баш табип урынбаҫары, 2010-2015 йылдарҙа — Өфөнөң 33-сө поликлиникаһы баш табибы.\nЭльза Сыртланова — медицина фәндәре докторы, «Башҡортостандың атҡаҙанған табибы» тигән маҡтаулы исем бирелгән.


ТОРМОШ ҺЫНАУҘАРҘАН ҮРЕЛГӘН\n24 Мая 2021, 10:10\nХикәйә– Уйнаштан тыуған балаң менән ҡайтып керерҙән элек һине бында көтәләрме-юҡмы икәнен уйлар инең, оятһыҙ! – тигән һүҙҙәре менән ҡаршыланы Мәрзиә ҡыҙын.Зифа өсөн шул миҙгелдә аяҙ күктә йәшен йәшнәнеме ни? Йәш әсәнең былай ҙа аҡ йөҙө нығыраҡ ағарып киткәндәй булды.– Һаумыһығыҙ, атай-әсәй! Беҙ бына... ҡайттыҡ әле, – тип тамағына тығылған әсе төйөрҙө йотоп, саҡ һүҙ ҡуша алды ул.\nСыр-сыу тауышҡа сыҡҡан атаһы Васфи ҙа ҡыҙына һалҡын ҡараш ташлап алды. Хәләл ефетенең һүҙен хупларға ашыҡҡандай, ҡысҡырынды:\n– Хәҙер беҙгә кешегә күренергә лә оят. Һине шуның өсөн уҡыттыҡмы? Китап тотоп та аҡыл кермәгәс, һинән ваз кистек беҙ. Белеп тор! – тип атаһы өйгә кереп китеү юлын хуп күрҙе.\nЗифаның ярһыған йөрәген өтөр иҫәптән әсәһенең:\n– Телдән төшмәҫ көнлө иттең. Йөҙөбөҙгә ҡыҙыллыҡ килтереп, ваҡытынан алда беҙҙе гүргә тығаһың бит, – тип ҡысҡырып әрләгән тауышына ҡушылып, сабый илай башланы. Бәргеләнгән йәне йылы һүҙгә һыуһаған саҡта уның хәленә ғәзиздәре генә инер, ауыр булһа ла, аңлар, тип ашыҡҡайны ул. Үҙ үлтермәй, ят ярлыҡамай, тиҙәр бит халыҡта. Ярлыҡарҙар әле, тигән өмөтө тамам һүнде. Зифа, тыуған йортона юҡҡа ҡайтҡанына төшөнөп, кире ҡапҡаға табан боролорға мәжбүр булды. Йәшәргә минең дә хаҡым бар әле, тип әйтергә теләгәндәй, үрһәләнеп илаған сабыйын сараһыҙҙан хәлһеҙ ҡулдары менән күкрәгенә нығыраҡ ҡыҫты йәш әсә.\n– Ил һүҙе – диңгеҙ тулҡыны. Башыңды эшләтер инең! Шулай, бер рәхәттең бер ҡыйыны ла була. Һайлаған юлыңда бул! Беҙҙең өсөн һин юҡ инде хәҙер! – тип ҡысҡырып ҡалып булһа ла нәфрәтен бушатырға ашыҡҡан әсәһенең һүҙҙәре уға мәңгегә хушлашыу сәләме кеүек яңғыраны. Ярҙамға мохтаж ваҡытында атай йортона тиҙерәк ҡайтҡыһы килгәнгә лә хәҙер уға аяҡ аҫтындағы ер убылғандай тойолдо.\nӨйҙән йыраҡлаша барғанда ла әсәһенең ҡысҡырып әрләгәне яңғыраны.\n– Мин һине киҫәттем бит: «Ирҙәрҙән алданма!»– тип. Йөҙ тапҡыр киҫәттем!\nСабыйына ҡушылып илаған ҡатын, шишмә буйына туҡталып, һыуһынын баҫты. Ауыр һулап, тиҙерәк битенә һалҡын һыу бөркөп алды. Шишмә буйында ағым һыуға баҡ-баҡ килеп өйрәктәр йыйылды. Инә өйрәк артынан һыуға төшөп, ағымға ҡаршы йөҙгән һары йомғаҡтай бәпкәгә Зифаның күҙе төштө: кескенә ҡошсоҡ, күпме тырышһа ла, урынынан ҡуҙғалып китергә хәле юҡ. Тормош даръяһында йөҙөргә тырышҡан бисараларҙыр инде беҙ ҙә, тигән уй уның күңелен өтөп алды. Илаған сабыйын нисек тынысландырырға белмәй аптырап ҡалған йәш әсәгә ярҙамға күршеһе Хәмиҙә әбей ашыҡты. Терәлеп торған өйҙән ҡысҡырышҡан тауыштарҙы ишетеп, барыһын да аңлағайны үҙе.\n– Самауырым ҡайнап сыҡты. Яңғыҙ сәй эсеүҙәре яманһыу. Иптәшкә үҙеңде Раббым ебәргәндер! Әйҙә, беҙгә ин әле, – тип ҡатын ҡулынан бәләкәй генә сумкаларын алды.\n– Хәмиҙә әбей, изге йәнем, рәхмәт! Саҡырған ергә инмәй сара юҡ, – тип, килеп сыҡҡан уңайһыҙ хәл өсөн ғәфү үтенгәндәй, күршеһе артынан атланы. Шул саҡ ата йорто ҡапҡаһына күҙ һалды: унда тынлыҡ урынлашҡан, йортта ла бер йән әҫәре күренмәй. Сабыйын күкрәгенә ҡыҫып, күҙҙәрен йәшергәндәй башын эйеп, таныш йортҡа инде ул. Хәмиҙә әбей хәстәрләп биргән һыуҙа ҡыҙсығын йыуындырып алдылар. Бәпәйҙе биләп, имеҙҙе. Ул иһә тынысланып, иҙрәп йоҡоға талды. Бәләкәсен карауатҡа һалғас, Зифа табындан урын алырға йөрьәт итте. Оҙон ғүмер юлы үткән Хәмиҙә әбейҙең һәр кемгә ихлас мөнәсәбәтле кеше икәнен үҙе бала саҡтан күреп үҫте. Иңдәренә яңғыҙы ғына күтәрә алмаҫтай тормош йөгө төшкәндә ғәҙел кешенең йәнәшәлә булыуына йәш әсә сикһеҙ шат ине. Тамаҡ ялғап алғас, ҡаушап ҡалған ҡатынды тынысландырайым тип, иркәләп кенә Хәмиҙә әбей һүҙ ҡушты.\n– Әсә булыу бәхетен татығандар бәхет тәмен белә. Раббыбыҙ һине унан мәхрүм итмәгәненә шөкөрана ҡыл. Ер йөҙөнә килергә тейеш сабыйҙы алып ҡайтҡанһың, ҡыҙым. Раббыбыҙҙан көс һәм сабырлыҡ һора. Һораусыларҙың хәжәтен үтәй ул. Әйтһәң – һүҙ сыға, төртһәң – күҙ сыға, тиҙәр бит. Барыһы ла яҡшы булыр. Ә яҡындарыңа асыу тотма! Ваҡыт – иң шифалы дарыу. Ул барыһын да урынлаштырыр, йылдар үткәс, улар ҙа үҙ хаталарын таныр. Үс-үпкә менән йәшәүгә йөрәк йылыңды сарыф итмә. Бала бағыу өсөн күп көс кәрәк. Һуғыш осоронда сабыйҙарын атайҙары күреп тә ҡала алмаған бер быуын кешеләр үҫте инде. Балаңдың атаһы иҫән икән, бәлки, ҡыҙыңа уны күрергә насип булыр, – тип тыныслығын юйған Зифаның рухын күтәрергә тырышты. – Ҡыҙыңа ниндәй исем бирҙең һуң?\n– Донъялыҡта ҙур ҡәҙер-хөрмәткә эйә булыр, Аллаһы бойорһа. Исеменә күрә есеме булһын, – тине ул, Зифаны ауыр уйҙарҙан арындырырға теләп.\nСәй эсеп алғас, йәш ҡатын ял иткәндәй тойҙо. Тик был юлы ғүмерендә тәү тапҡыр тыуған ауылынан тиҙерәк киткеһе килде уның.\n– Яҡты йөҙөң, тәмле һүҙең өсөн рәхмәт, әбейем. Юлдағының юлда булыуы шөкөр. Беҙ үҙ мөйөшөбөҙ – дөйөм ятағыбыҙға ҡайтайыҡ инде, – тип күршеһенең ҡунырға ҡалырға ҡыҫтауын кире ҡаҡты.\n– Һәр йән үҙ ризығы менән тыуа. Ныҡ бул! Тормош һынауҙарҙан үрелгән бит инде, балам, – тип һөйләнә-һөйләнә Хәмиҙә әбей ҡунағының сумкаһына бер аҙ ауыл күстәнәсе һалды. Хушлашып, автобус туҡталышына тейешле сәғәткә сыҡты Зифа. Ауылдаштарының һораулы ҡараштарына артыҡ иғтибар бирмәй барыу, әлбиттә, еңелдән түгел ине.\n– Әле генә ҡайттың, әллә кире китәһегеҙ ҙә инде? – тип һорашҡандарға яуап табыуы ҡыйын булды. Ни саранан бисара бар һорауҙарға ла «эйе», «юҡ» тип кенә яуапланы.\nТуҡтаған автобуста буш урындар күп ине. Урынлашҡас, сабыйының тыныслығын боҙмаҫ өсөн, яйлап ҡына йоҡа одеял өҫтөнән бөркәндергән селтәрле өсмөйөшөн асып ҡуйҙы. Бала татлы йоҡоға сумған. Шул саҡ ҡолағында ғәзиздәренең дорфа һүҙҙәре ҡабаттан яңғырап киткәндәй булды. Битәрләүҙәрен нигеҙле тип һанайҙарҙыр, тик, ни үкенес, Зифаның ғәйебе ниҙә икәненә уларҙың бөтөнләй төшөнгөһө лә килмәне. Мөхәббәт тулҡыны үҙен кескенә һалдай алып, дауыллы диңгеҙгә тиң тормош даръяһына ташлағанын ул һиҙмәй ҙә ҡалды лабаһа. Ул саҡта былай булаһын алдан уҡ белһә ине икән. Их, белгән булһа...\nУҡырға инеүен дәлилләгән саҡырыу ҡағыҙын алыу менән Зифа шатлығынан әсәһен ҡосаҡлап:\n– Ә һеҙ төҙөлөш – ҡатын-ҡыҙ эше түгел, унда егеттәрҙе генә алалар, уҡытыусы булыр инең, тип өгөтләнегеҙ. Бына, конкурстан үткәнмен бит, – тип ҡулындағы конвертты баш осона күтәреп болғап алды. Дуҫ-иштәре ситкә китешеп бөткәндә, бер үҙенә ауылда ҡалыуы ифрат күңелһеҙ булыр ине. Уҡытыусылары ла, уҡырға индеме, юҡмы, тип күптән ҡыҙыҡһыналар. Ата-әсәһенең дә хеҙмәттәштәре алдында йөҙө яҡты булыр. Мөғәллим балаһына иғтибар ҙур инде ул. Ғөмүмән, уҡытыусылар уҡырға кереү-кермәү күрһәткесен хеҙмәт һөҙөмтәһе тип һанай. Бар бәхет тап шуға бәйле тиерһең. Был һөҙөмтә түгел, ә һәр нәмәнең башы ғына икәненә һуңыраҡ төшөнә әҙәм балаһы. Һәр кемдең үҙенеке үҙенә, ай күренә йөҙөнә, тип белмәй әйтмәгәндәрҙер, күрәһең.\nЗифа үҙенән күпкә кесе энеһенә: «Хәҙер һин тырышып уҡы инде. Тәртипле була күр, апайың кеүек. Уҡытыусы балаһының юғары исеменә тап төшөрмә», – тип өгөт-нәсихәт бирҙе лә шаярып уның танауын ҡыҫты.\n– Кит әле, тилеләндеңме ни? – тип ризаһыҙлыҡ белдергән малай апаһынан ары сигенеү юлын ҡараны. – Ҡасан китә инде, бер үҙемә рәхәт булыр ине, – тип барыһын да хайран ҡалдырып әйтә һалды. Шатлыҡлы хәбәрҙе көтөп алған ата-әсә, бер-береһенең һүҙҙәрен тулыландыра төшөп:\n– Оло, кесе була белегеҙ. Донъяла яҡындар бик кәрәк. Һағынышырһығыҙ әле, – тип көлөшөп, барыһын да яйлау яғын ҡаранылар.\n...Һөнәр үҙләштереүҙең анһат түгеллеген Зифа ла үҙ иңдәрендә тойҙо. Бирешеп тороусыларҙан түгел ул. Башҡалар булдырырлыҡ эш беҙҙән ҡалмаҫ, тигән һүҙҙәрҙе уҡыу асылы итте. Тәүге курста китаптан күҙ алмаған ҡыҙға бүлмәләштәре мыҫҡыллап ҡараны. Йүләр, ҡатын-ҡыҙ бәхете уҡыуҙа түгел, ә йүнле кейәү эләктереүҙә икәнен үҙ күҙәтеүҙәре аша бүлештеләр, шуға ла егеттәр менән танышыу-аралашыу яғын ҡаранылар. Был маҡсатына Рәзилә айырыуса тоғро ине. Ул байрам саралары, уйын-көлкө ҡороуҙы бүлмәләштәре өсөн тәбиғи халәт яһай алды. Егеттәрҙе үҙенә ҡаратыу серен сибәр ҡыҙ яҡшы үҙләштергән ине. Кәйеф-сафа ҡорған бүлмәләштәренең ҡыланыштары аҡылға һыймағанын аңлаһа ла, бер ни белгертмәне беренсе курс студенты. Рәзилә иһә «китап өсөн тыуған» ауыл ҡыҙының тормош асылын аңламауынан көлә бирҙе. Рәхәтләнеп байрам итә башлаһалар, аптырауын күрһәтеп, күҙен тәгәрәтеп ҡарап тик тора шул. Йәш ҡыҙҙы тамаҡҡа љаҙалѓан ҡылсыҡтай тойоп, асыуы килеүен йәшерә алмаған саҡтары ла булды Рәзиләнең. Ярай, үҙ урынын белә инде, исмаһам, тип уның йәнәшәлә йәшәүе менән килеште, түҙҙе.\n...Май айы ҡояшы ғына күңелдә сихри тойғолар уятырға һәләтле. Зифа ла хуш еҫле сирень, муйыл сәскә атҡанда, тәбиғәт ерҙе тылсым нурына күмгән мәлдә үҙенең беренсе мөхәббәтен осратты. Эйе, ҡыҙ йөрәге сихри хисте күптән көтә ине һымаҡ.\n...Ишеккә кемдер үҙенсәлекле итеп шаҡығанда, Зифа бүлмәлә яңғыҙы ине.\n«Кем?» – тигән һорауына ул: «Бәй, Дауытты танымайһыңмы ни? Һорап тора тағын», – тигән яуап ишетте. «Рәзиләгәлер», тигән уй менән ишекте шикләнмәй асты ул.\n– Рәзилә һуңыраҡ ҡайта. Ул әле уҡыуҙа, – тип Зифа егеттең һорауын да көтмәй яуапларға ашыҡты.\n– Аҫыл егеттәрҙе шулай ҡаршылайһыңмы ни, бәй?! – тигән үпкәһен белдереп, Дауыт түргә үтте. – Эйе, Рәзилә – ауылдашым. Һылыу, һин яңылышаһың. Мин һинең янға ашыҡтым бит!\nЗифа, телгә үткер был егеткә аптыраулы ҡараш төбәп, туҡтап ҡалды. Быны абайлаған егет, тигеҙ аҡ тештәрен күрһәтеп, ҡысҡырып көлөп ебәрҙе:\n– Ҡаушама, сибәркәй! Исемең кем әле?\n– Эйе, бындай нескә билле ҡыҙҙың исеме башҡаса булыуы мөмкин түгел. Йыраҡ араны үткән юлсыға сәй ҙә тәҡдим итмәйһеңме ни? – тип һораны ул, хәйләкәр ҡара күҙҙәренән осҡондар сәсрәткәндәй.\n– Үтегеҙ, мин хәҙер, – тип ҡыҙ өҫтәлгә сынаяҡтар, шаҡмаҡлы шәкәр, ҡара икмәк, маргарин теҙҙе. Сәй яһаған арала егет: «Зифалығығыҙҙың серенә төшөндөм: ул махсус диетаға бәйлелер», – тип, сумкаһынан балыҡ консерваһы, сыр, йәшелсәләр алып, табынға сығарҙы.\n– Ҡыҙарып ултырма әле, зинһар. Шаярттым ғына, – ҡунаҡ үҙе хужабикәне ҡыҫтарға тотондо. Сәй эскәндә төрлө мәҙәк һөйләп көлдөрҙө. Бүлмәләштәре ҡайтҡансы Дауыт был оялсан ҡыҙ хаҡында үҙен ҡыҙыҡһындырған бар һорауға яуап алғайны инде. Ниһайәт, бүлмәләштәре ҡайтып инде. Ауылдаштар ихлас ҡосаҡлашып күреште. Академик ялға туҡтаған студент Дауыт уҡыуын дауам итеү иҫәбе менән килгән икән. Был көндө лә бүлмәлә күңел асыу, байрам итеү өсөн сәбәп табылды. Дауыттың Зифанан күҙен дә алмауын бүлмәләштәре һиҙҙе. Быға тик Рәзиләнең генә тамам эсе көтөрләне. Тырышһа ла, битараф ҡалып буламы һуң?\n– Минең «бывший»ҙың ҡыҙҙарға һыуһаған сағы булғылай шул. Тәү күргән ҡыҙҙы аҫылйәр төҫлө ҡабул итә лә ҡуя. Әммә оҙаҡҡа түгел. Күрерһегеҙ! – тип үҙ юрауҙарын ишеттерергә ашыҡты.\nДауыт, ысынлап та, Зифаны бер күреүҙә оҡшатты. Оҙон сәсле, ҡуйы зәңгәр күҙле ҡыҙ егет күңелен әсир иткәндәй тойолдо. Көҙ уҡыуын дауам итәһе егет яҙ, йәй буйына дөйөм ятаҡта көн итеүҙе хуп күрҙе. Имтихан тапшыраһы ҡыҙға ярҙамлашыу хәйләһе менән егет һәр саҡ уның янында уралды. Бергәләп киноға, театрға йөрөү, парктарҙа ял итеү, сәскә гөлләмәләре бүләк итеү, кисәге һалдаттың наҙлы ҡараштары бушҡа үтмәне: ҡыҙ йөрәгендә Дауыт ныҡлы урын алды. Каникул көндәрендә лә ул булмышы менән тиҙерәк Дауыт янына ашҡынды.\nКөҙҙө икеһе лә түҙемһеҙлек менән көтөп алды. Дөйөм ятаҡтағылар һәр ваҡыт етәкләшеп йөрөгән парға эйәләшеп бөттө тиерлек. Шуға йәштәр яҡын арала өйләнешергә йыйына, имеш, тигән хәбәргә бер кемдең дә иҫе китмәне. Рәзиләгә генә был яңылыҡ ољшаманы. Диплом алыу осоро ла яҡыная, ә яҡшы ир табыу ышанысы һүрелгәндән-һүрелә бара. Сибәркәйҙең хыялдары селпәрәмә килгәндә, бер мәмәй ауыҙ уның элекке һөйәренә кейәүгә сыҡҡан, имеш. Ашығыс түгел әле, тип Рәзилә ҡарар ҡылды. Зифаны Дауыт әсәләре менән таныштырырға алып ҡайтырға йыйыныуы хаҡында ишеткәс үк, ул тыуған ауылына ашыҡты. Зифаны «фаш итеү», йөҙөнә ҡара яғыу ниәтен тормошҡа ашырҙы бүлмәләше. Ауылдағы эштең иң күп ваҡытында йәй буйына тиерлек егетте үҙ янында тиктомалға тотҡанмы ни ул тип, икеле-микеле хәбәр таратты. Ата-әсә күңеленә шик һалыу маҡсатына ирешә алды үҙе иллә-мәгәр.\nУлдары танышырға алып ҡайтаһы ҡыҙҙы ата-әсәһе Рәзилә һөйләүе буйынса күҙ алдына килтерә ине инде. Дауытҡа үҙ ҡараштарын аңлатырға ашыҡманы ололар. Егеттең ҡыҙға өйләнешергә тәҡдим яһағанын да белмәнеләр. Был ваҡытта үҙенә бағышлап яҙған шиғырҙарҙы, моңло йырҙарҙы ишеткән ҡыҙ, мөхәббәт мине ситләп үтмәне, тип сикһеҙ шатланды. Оҫта егет үҙен наҙға сорнағанда, күңеле иләҫ-миләҫ булып ҡалды. Ә бына Дауыттың ата-әсәһе, Зифаның һәр эше, хәрәкәтенә алдан уҡ кире баһа биреп, ғәйебен табырға әҙер торҙо. Һуңыраҡ уны хурлап, тиҙ арала Дауыттың ҡыҙға ҡарата күңелен һыуындыра алдылар. Ололарҙың: «Рәзилә кеүек аҡыллы ҡыҙҙар бөткәнме ни?» – тип әйтә һалыуҙары улдарын тамам аптыратты.\nВаҡыт үтә торҙо. Өйләнешергә тәҡдим яһаған Дауыт иһә туй хаҡында ләм-мим. Һөйгәненең үҙенән ситләшә барыуын тойған Зифа ныҡ бөтөрөндө. Әсәһенең «Ирҙәрҙән алданма!» тигән киҫәтеүен иҫкә төшөрөп, төндәрҙә мендәргә ҡапланып оҙаҡ иланы. Ә йөккә уҙыуы хаҡында яратҡан кешеһенә әйткәс, күҙе тамам асылды.\n– Минең планыма әлегә бәпәй кермәй! Барыһы ла ризалыҡ менән булды. Һаҡланырға кәрәк ине. Минең ғәйебем бөтөнләй юҡ. Абортҡа бар! – тип ҡырт киҫте Дауыт. Зифа бар хыялдарының селпәрәмә килеүен был һүҙҙәрҙән һуң аңланы. Бәпес тыуғансы бер эш тә ҡулына барманы. Тик имтихандарҙы ваҡытында тапшырыу студенттың кисектергеһеҙ бурысы ине. Эсе йомролана барыу менән Дауыттың уны күрә алмауын ҡатын нығыраҡ тойҙо. Рәзилә менән Дауыттың осрашып йөрөгәндәрен күрһә лә, йөрәк әрнеүҙәрен һиҙҙермәҫкә тырышты. Бәләнән ҡотолоу юлдарын эҙләп, Зифа дөйөм ятаҡтың бер мөйөшөндәге ҡыҫыҡ бүлмәһендә йәшәргә рөхсәт алды. Бында буласаҡ әсә иҙән йыуыусы булып эшкә урынлашты.\nЭшләгән аҡсаһы балаһын ҡарарға, аҙыҡ-түлек алырға ла етмәне. Мөхәббәткә иҫергәндәрҙе, алданғандарҙы донъя еле шауҡымы шулай айныта ул, тип мендәргә башын һалып илағандарын Зифа бер кемгә белгертмәне. Бик ауыр саҡтарында һынмаҫҡа, һығылмаҫҡа күнде. Үҙе һынатһа, ҡыҙсығының ер йөҙөндә таянырҙай бер кешеһе ҡалмаясағын аңлай ине ул. Яңғыҙ донъя йөгөн тартыу ауыр икәнен шулай иртә аңланы Зифа. Йәш әсәнең интегеп булһа ла йәшәргә тырышҡанын бер егет күптән күҙәтә ине. Кемдер уның менән ҡыҙыҡһыныуы йәш ҡатындың башына ла инмәне...\nҒәҙелде әсәһенең апаһы ҡарап үҫтергән. Шуға ла яңғыҙ ҡатын михнәттәрен яҡшы белә ине ул. Апаһы гүр эйәһе булғас, үҙен япа-яңғыҙ тойҙо егет. Хәрби хеҙмәттән һуң эшкә барырға булды. Әммә апаһының уны уҡытырға күп көс сарыф иткәнен уйлап, ҡалған бер йылын нисек тә уҡып теүәлләргә ине ниәте. Төҙөлөш мастеры – кәрәкле һөнәр, ул эшһеҙлектән интекмәйәсәк.\nБер көн Зифаның, бәҙрәф иҙәндәрен йыуып сығарғандан һуң, буш шешәләрҙе магазинға тапшырыр өсөн ҡапсыҡҡа тултырыуын шәйләп ҡалды Ғәҙел. Ҡатындың сабырлығы, ауырлыҡҡа бирешмәүе, йәшәргә тырышыуы, ихтыяр көсө булыуы егеттең йөрәгенә ятты. Зифа менән танышыу өсөн кисәге һалдат дөйөм ятаҡҡа сантехник булып урынлашты. Эш буйынса аралашыу, кәрәк саҡта ярҙам ҡулы һуҙыу, кәңәш биреү хеҙмәттәштәргә хас халәт бит.\nҠасандыр таҫма телле Дауыт ҡара ҡайғы килтергәнгә, хәҙер Зифа ундайҙарҙан йыраҡ торасаҡ. Ғәҙелдең ярҙамға килергә һәр саҡ әҙерлеге, үлсәп кенә һөйләүе баштараҡ Зифа өсөн сәйерерәк тойолһа ла, теле татлының күңеле ҡаты булыуын үҙ иңендә татығанға күрә, ниндәйҙер йылылыҡ, ышаныс менән баҡты ул егеткә. Яңы танышының күңел асырға яратҡан ҡыҙҙарҙы хушһынмауын да аңланы. Йәш кеше, һайланалыр инде, тип уйланы ул. Егет кешенең үҙ тиңен һайлайһы бар. Шул саҡ Зифа, Ғәҙел тураһында йыш уйлана башлауын һиҙеп, үҙен туҡтатты. Ниндәй уйҙар килмәҫ кеше башына...\nЗифа, Ҡәҙриәне кейендереп, поликлиникаға юлланды. Ҡала транспортында бала күтәреп йөрөү анһат түгел. Шул саҡ ни күҙе менән күрһен, алдына Ғәҙел килеп баҫты: «Бер үҙеңә ауыр бит. Ниңә миңә әйтмәнең? Әйҙә, бир баланы», – тип ҡыҙсыҡты күтәреп алды ул. Тейешле кабинеттарҙы эҙләп йөрөгәндә: «Шундай ышаныслы кешең булһа ине», – тигән уйынан Зифа ҡыҙарып китте.\nӘңгәмәләшеп, тыныс ҡына ҡайтып еттеләр. Ә Ҡәҙриә Ғәҙел ҡосағында иҙрәп йоҡлай бирҙе. Теле менән ҡош тотоп, ҡатын күңелен зәңгәр томанға урарға ашыҡманы егет. Шулай бер аҙ ваҡыт үтте. Әммә дөйөм ятаҡта һүҙ тиҙ йөрөүсән. Танышҡанды – табышҡан, күрешкәнде ҡауышҡан, тип һөйләүсе ғәйбәтселәр тырышлығы ла яҡшы этәргес бирҙе. Бер көндө Зифаға: «Ниңә һуҙырға, инде беҙҙе күптән өйләнештерҙеләр бит. Фәрештәнең «амин» тигәненә тура килһен, тип әйтә ине апайым. Хозур һарайҙар вәғәҙә итмәйем, иллә-мәгәр һинең һәм ҡыҙым өсөн булдыра алғанымды эшләрмен», – тип йөрәгенең иң нескә ҡылына ҡағылды.\n– Ҡыҙым, тиһеңме? Битәрләмәҫһеңме һуңынан? Ана, күпме йәштәр бар. Ашыҡмайһыңмы? Егет кеше бит әле һин, – тип Зифа сабыр ғына уны туҡтатмаҡсы булды. Ғәҙел ир һүҙе бер икәнлеген тиҙ иҫбатланы. Йәштәр законлы никахҡа инде. Ғәҙел Ҡәҙриәне ҡыҙы итеп алды. Татыу ғына бергә йәшәй башланылар.\nБисараның да тәҙрәһенә ҡояш ҡараны, тиеүселәргә иғтибар итмәне был бәхетле пар. Уҡыуҙарын тамамлап, төҙөүсе һөнәренә эйә булыуға сикһеҙ шатландылар. «Һорағандың ғына хәжәтен Раббым үтәй», – тине Хәмиҙә әбейе. Зифа яҡын күргән күршеһенә хат ћалды. Һөйөнөслө хәбәр оҙаҡ көттөрмәне. Яуап хатында Хәмиҙә әбей ата-әсәһенең Зифаны ире менән бергә саҡырыуҙары хаҡында яҙғайны.


Сифатҡа баһа бирелә » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иҡтисад » Сифатҡа баһа бирелә\nБашҡортостан Республикаһы Хөкүмәте ҡарарына ярашлы, сифат өлкәһендәге премияларға конкурста ҡатнашыу өсөн ғаризалар ҡабул ителә. Ул республика ойошмаларын, шәхси эшҡыуарҙарҙы Рәсәй Хөкүмәтенең сифат өлкәһендәге премияға конкурсында ҡатнашыуға әҙерләүҙең төбәк этабын тәшкил итә.\nСарала Башҡортостан биләмәһендә теркәлгән һәм продукция етештергән, хеҙмәт күрһәткән төрлө ойоштороу-хоҡуҡ формаһындағы ойошмалар, шәхси эшҡыуарҙар ҡатнаша ала. Бының өсөн бәйгелә ҡатнашыуға ғариза (тейешле форма буйынса) һәм түбәндәге документтарҙы тапшырыу шарт:\nа) дәғүәсенең структур схемаһы;\nб) юридик берәмектәр өсөн – дәүләт теркәүе тураһындағы таныҡлыҡтың йәки Берҙәм дәүләт юридик берәмектәр реестрынан яҙманың күсермәләре;\nв) шәхси эшҡыуарҙар өсөн – йүнсел сифатында дәүләт теркәүе үтеү тураһындағы таныҡлыҡтың йәки Берҙәм дәүләт шәхси эшҡыуарҙар реестрынан яҙманың күсермәләре;\nг) дәғүәсенең банк реквизиттары;\nд) бөтә кимәлдәге бюджеттар һәм бюджеттан тыш дәүләт фондтары алдында бурыстың булмауы тураһында һалым органынан белешмә ҡағыҙы (документтар тапшырылғанға тиклем 30 календарь көн эсендә бирелгән).\nҒариза һәм уға теркәлгән документтар брошюра итеп төпләнергә, биттәргә тәртип һаны ҡуйылырға, ғариза биреүсенең ҡултамғаһы һәм мисәте (булһа) менән раҫланырға тейеш. Документтар дәғүәсенең вәкиле тарафынан шәхсән тапшырыла йәки заказлы хат менән почта аша ебәрелә.\nДокументтар 2018 йылдың 1 октябренә тиклем Башҡортостандың Иҡтисади үҫеш министрлығында эш көндәрендә иртәнге 9 сәғәт 30 минуттан көндөҙгө 17 сәғәт 30 минутҡа тиклем ҡабул ителә, төшкө тәнәфес 13 сәғәт 30 минуттан 14 сәғәт 30 минутҡа тиклем. Адресы: Өфө ҡалаһы, Туҡай урамы, 46, 2-се ҡат, 250-се, 248-се кабинеттар (етештереү эшмәкәрлеге төрҙәре иҡтисады бүлеге), телефондар: 8 (347) 280-87-42, 280-86-84. Документтар әҙерләү мәсьәләһе буйынса консультация өсөн дә ошо телефондар аша мөрәжәғәт итергә була.


Рөстәм Хәмитов Башҡортостан халҡы менән онлайн-конференция үткәрҙе // Сәйәсәт | новости башинформ.рф\nРөстәм Хәмитов Башҡортостан халҡы менән онлайн-конференция үткәрҙе\n8:59, 1 июля 2011 Сәйәсәт\nБашҡортостан Президенты Рөстәм Хәмитов «Ижтимағи электрон гәзит» ( www.i-gazeta.com) сайтында республика халҡы менән онлайн-конференция үткәрҙе.\nИнтернет селтәренән файҙаланыусыларҙы сәләмләп, Рөстәм Хәмитов республика граждандары һәм Башҡортостанға бәйле мәғлүмәт менән ҡыҙыҡһыныусылар менән бындай аралашыу форматының беренсе тапҡыр ҡулланылыуын билдәләне. Ләкин был формат һөҙөмтәле булһа, бындай саралар даимиға әүереләсәк. Рөстәм Хәмитов, Башҡортостан Хөкүмәте ағзалары ла халыҡ менән интернетта ошондай осрашыуҙар үткәрһен ине, тигән теләген белдерҙе.\nРеспублика башлығына «Ижтимағи электрон гәзит» сайтына һорауҙар 29 июндә үк килә башланы. Уларҙы теләге булған һәр кеше бирә алды. Онлайн-конференция аҙағына сайтта 300-ҙән ашыу һорау теркәлде. Үкенескә ҡаршы, онлайн-конференция дауам иткән сәғәт ярым самаһы ваҡыт эсендә Башҡортостан Президенты барыһына ла яуап биреп өлгөрмәне. Рөстәм Хәмитов урындағы үҙидара органдарының халыҡ менән үҙ-ара килешеп эш итеүенә, республикала социаль туризмды үҫтереүгә, эшҡыуарлыҡҡа ярҙам итеүгә, яңы балалар баҡсалары төҙөлөшөнә, бюджет өлкәһе хеҙмәткәрҙәренә эш хаҡын арттырыуға, инвалидтар өсөн пандустар төҙөүгә, юлдарҙы ремонтлауға һәм башҡа көнүҙәк темаларға ҡағылышлы һорауҙарға яуап бирҙе. Рөстәм Хәмитов тура эфирҙа яуап биреп өлгөрмәгән һорауҙар уға мотлаҡ яҙма рәүештә тапшырыласаҡ. Уларҙың иң ҡыҙыҡлыларына яуаптар «Ижтимағи электрон гәзит» һәм «Башинформ» сайтында урын аласаҡ.\nҠайһы бер ҡулланыусылар тура эфирҙа тулы яуабы өсөн Рөстәм Хәмитовҡа рәхмәт әйтеп, эшендә уңыштар теләргә өлгөрҙө.\nТеги: конференциялар, Башҡортостан Президенты


241 из 4748\nРәсәй президенты һәм Рәсәй Ҡораллы көстәренең баш командующийы Владимир Путин ҡарары менән һауа-космос көстәрен тикшереү башланды. Рәсәй армияһының генераль штабынан хәбәр итеүҙәренсә, һауа-космос көстәре тулы хәрби әҙерлеккә килтерелгән. Шотландия парламенты Бөйөк Британия премьер-...\nХәҙер яҡташтарыбыҙ күпләп йәшәгән төбәктәргә ҡыҫҡа ваҡыт эсендә һәм түбән хаҡҡа барып етергә мөмкин. Был мөмкинлек Рәсәйҙең ҙур һәм бәләкәй ҡалалары араһында бәйләнеш булдырыу маҡсатын ҡуйған программа сиктәрендә башҡарыла. Осоштарҙың ярты хаҡын дәүләт субсидиялай. Тәүге осоштарҙың береһендә...\nБраконьерҙар мышы, болан, ҡабан сусҡаларын атып ала. Килеп тыуған хәлде күҙ уңында тотоп Росгвардия, ОМОН СОБР бер-нисә районда махсус рейдҡа сыҡты. Унда пилотһыҙ самолеттар ҙа ҡулланылды. Юл буйында ҡалдырылған Нива шунда уҡ хоҡуҡ һаҡсыларының иғтибарын йәлеп итте. Саңғы юлы машина хужаһының...\nБаш ҡалабыҙҙа иҫтәлекле урындар, үҙендә тарих биттәрен һаҡлаған биналар бихисап. Шундайҙарҙың береһе Өфөнөң Зорге урамында урынлашҡан сауҙагәр Костериндар ғаиләһенең йорто. Зауыҡлы өйҙән тыш, был урын баш ҡала халҡын һәм ҡунаҡтарҙы иҫтәлекле ваҡиғалары менән дә йәлеп итә. Был йортто ысын...\nБөйөк Британия халҡы Америка президенты Трамптың рәсми эш сәфәрен кисектереүҙе талап итә. Был талапҡа 1 миллин 800 мең самаһы кеше ҡул ҡуйған. 160 депутат Дональд Трамптың парламентта сығыш яһауына ҡаршы булыуын белдергән. Люксембург Фольксваген концернына ҡарата енәйәт эше асҡан. Был әлеге лә...\nКушнаренко районының бер төпкөл ауылында реабилитация үҙәге булдырып, пациенттарҙы бикләп тотҡандар. Араларында башҡа өлкәлә йәшәүселәр ҙә булған. Улар ойошторосыларҙың ҡаты мөнәсәбәте тураһында һөйләгән. Йорт эсендә ҡул бығауҙары, суҡмар, боксер бирсәткәһе табылған. “Законһыҙ рәүештә иректән...\nЕнәйәт ҡылыуҙа шикләнеүсе ҡулға алынған. Төш ваҡытында балта менән ҡоралланып алған ир офисҡа инеп аҡса талап итә башлай. Уға бер ҡатын ҡаршы төшә, әммә көсө етмәгәс сығып ҡасыу яғын ҡарай. Ир тәүҙә уны ҡыуып китә, һуңынан кире әйләнеп килеп офис хеҙмәткәренән аҡса таптыра башлай.Бер сәғәттән ир...\nРеспублика юлдарында ла хәл шәптән түгел. Шаһиттар бик күп юл-транспорт фажиғәләре һәм күп осраҡта уларҙың колея сәбәпле килеп сығыуы тураһында хәбәр итә. Павловка-Благовещен юлында тап ошо арҡала ике машина бәрелеште. Авария етди булһа ла, йәрәхәтләнеүселәр юҡ.Был көндәрҙә коммуналь хужалыҡ...\nЕгерҙар һәм инспекторҙар алдан билдәләнгән 35 маршрут буйынса йәнлектәрҙең һанын асыҡларға тейеш. Быны улар эҙҙәргә ҡарап асыҡлай. Йылдар буйына һаналған был ысулға яңы технологиялар ҙа ярҙамға килә. Башҡортостан Милли паркында мәҫәлән, ҡырағай йәнлектәрҙең йәшәйешен күҙәтеү өсөн видеоҡапҡандар...\nБындай тәҡдим менән Бөтә донъя башҡорттары ҡоролтайының башҡарма комитеты сыҡҡайны. Ошо маҡсатта ҡоролтай ҡарамағында эшсе төркөм ойошторолдо һәм бөгөн уның беренсе ултырышы үтте. Комиссияға ғалимдар, архитекторҙар, режиссерҙар, төрлө ведомство-министрлыҡ вәкилдәре инә. Һәйкәлде...\n1940 йылда режиссерҙың «Салауат Юлаев» нәфис фильмы прокатҡа сыға. Һуғыш йылдарында уны йыш ҡына Ҡыҙыл Армия частарында яугирҙарҙың хәрби рухын күтәреү өсөн күрһәтәләр. “Салауат Юлаев” профессиональ башҡорт киноһындағы тәүге нәфис фильм. Ул, башлыса, Ишембай районында төшөрөлгән....\nРеспубликаның хәрби дан музейында тәүге тапҡыр күргәҙмәгә үҙенсәлекле макет һәм моделдәр ҡуйылды. Егерме өс йыл буйы хәрби самолет йөрөткән Нил Нурисламовтың был бала саҡ мауығыуы. Хәрби самолет макеттарын дуҫтарына һәм таныштарына бүләк итә. Күргәҙмәлә ул яһаған 150 моделдең бары 10-15-е...\nСүриәнең Алеппо ҡалаһында Рәсәй оборона министрлығының медицина үҙәге асылды. Госпиталь заманса ҡорамалдар менән йыһазландырылған һәм көн һайын 150 кешене ҡабул итә ала. Табиптар кешеләргә генә түгел, хайуандарға ла ярҙам итә. Улар бер ай элек миналар эҙләгәндә яраланған Берта ҡушаматлы эткә лә...\nБашҡортостанда бала тыуғанда бер тапҡыр бирелә торған, йәш ярымға тиклем бала тәрбиәләү буйынса айлыҡ һәм йөклөлөк осоронда медицина учреждениеһына иртә иҫәпкә торған өсөн пособиелар 5,4 процентҡа артты. Хәҙер йәш ярымға еткәнгә тиклем беренсе баланы ҡарау буйынса айлыҡ пособие 3 мең 525 һум,...\nБыл датаны билдәләүҙең маҡсаты – онкология сирҙәре тураһында мәғлүмәт биреү һәм был ҡурҡыныс ауырыу хәүефе тураһында иҫкәртеү. Ҡатын-ҡыҙҙар араһында онкология сирҙәре исемлегендә һөт биҙҙәре яман шеше беренсе урында. Ул иң аҙғын ауырыуҙар иҫәбендә. Рәсәйҙә йыл һайын 45 меңгә яҡын ҡатын-ҡыҙға...\nИртә менән егермеләгән авария теркәлгәйне. Юл хәрәкәте именлеге дәүләт инспекцияһы хәрәкәт иткәндә мотлаҡ һауа шарттарын иҫәпкә алырға саҡыра. Башҡортостандың гидрометеорология үҙәгенән хәбәр итеүҙәренсә, беҙҙе ҡарлы һәм һыуыҡ аҙна көтә. Һауа температураһы 8 градус һалҡындан 30 градусҡаса төшәсәк....


Быйыл был программа буйынса эш иртәрәк башланды. Шишәмбе көн халыҡ менән осрашыу Урман-Бишҡаҙаҡ ауылында үтте. Ейәнсура районынан килгән урындағы башланғыстарға ярҙам программаһының консультанты Аҙнабай Баҙамшин йыйылыусыларҙы тәбрикләп, программаның 2014-2015 йылдарҙа Урал аръяғы райондарында тәжрибә рәүешендә уҙғарылыуын билдәләне. Үҙҙәрендә ошо программа ярҙамында байтаҡ эштәр башҡырылыуын да әйтеп китте. Клубтар ремонтланыуы, балалар өсөн спорт һәм уйын майҙансыҡтары ҡоролоуы, һыу үткәргестәр төҙөкләндерелеүе, зыяраттар кәртәләнеүе, трактор һатып алыныуы быға асыҡ миҫал.\nҮҙенең сығышында ул һоралған аҡсаның кәмендә өс проценты халыҡтан йыйылырға тейешлеген, биш проценты урындағы ҡаҙнанан бүленергә тейешлеген һәм ҡалғаны – йәғни бер миллион һумға тиклем аҡсаның республиканан килеүен дә аңлатып үтте. Бағымсыларҙың ярҙамы ла файҙаға ғына. Урында аҡсаны күберәк итеп йыйған осраҡта ҙурыраҡ балл туплап конкурста еңеү йәғни ярҙамды алыу мөмкинлеге лә ҙурая. Сөнки бөтә ҡатнашыусылар ҙа финалға үтә алмай.\nРайон хакимиәте башлығының иҡтисад һәм финанс һорауҙары буйынса беренсе урынбаҫары Мансур Ҡунаҡовтың һөйләгәндәре лә йөкмәткеле булды. Мансур Фәрит улы программаның тарихына туҡталып уның тәүҙә сит илдә барлыҡҡа килеүен билдәләп үтте. Урындағы башланғыстарға ярҙампрограммаһы власть менән халыҡтың ҡулға-ҡул тотоношоп эшләү сараһы ла булып тора. Мансур Ҡунаҡов былтыр был программала Урман-Бишҡаҙаҡ ауыл Советының уңышлы ҡатнашып, Сәлих ауылында балалар өсөн спорт һәм уйын майҙансығы булдырылыуын билдәләне. Быйыл да урман- бишҡаҙаҡтарҙың конкурста еңеп сығыуҙарына ышанысын белдерҙе.\n- Былтыр Урындағы башланғыстарға ярҙам программаһында райондан 11 ауыл Советы финалға үтте һәм үҙҙәрендәге көнүҙәк проблеманы хәл итеүгә өлгәште. Эшләп бөтмәгәндәре апрель -май айҙарында тамамлап ҡуясаҡ, - тине ул үткән йылға йомғаҡ яһап.\nБылтыр был программа буйынса эш һуңыраҡ башланғас, йыл аҙағынаса ремонт эштәрен башҡарып сығыуға ваҡыт етмәй ҡала. Ошоно күҙ уңында тотоп быйыл халыҡ менән йыйылыштар йыл башынан уҡ үткәрелә башланы. Май айында уҡ финалға үтеүселәр исемлеге билдәләһә, йәйен ремонт эштәрен алып барыу ниәтләнә, көҙгә иһә был объекттарҙы асыу күҙаллана.\nУрман-Бишҡаҙаҡ ауылы халҡы осрашыуҙа үҙҙәренең проблемаларын уртаға һалып һөйләште. Әлбиттә, төрлө фекерҙәр яңғыраны. Шулай ҙа ауыл халҡы өсөн иң көнүҙәк мәсьәлә булып һыу проблемаһы танылды. Йәйге айҙарҙа ярты ауылдың һыуһыҙ ултырыуын күҙ уңында тотоп, һыу үткәргестәрҙе реконструкцияларға, һыу баҫымы башняһын тергеҙергә тигән ҡарар ҡабул ителде. Шул уҡ ваҡытта яңы урамға һыу индереү бурысы ла ҡуйылды. Халыҡ берҙәм тауыш менән һыу мәсьәләһен хәл итеүгә тауыш бирҙе. Дөйөм маҡсат уңышлы хәл ителер, тиҙҙән урман- бишҡаҙаҡтар өсөн һыуһыҙлыҡ мәсьәләһе артта ҡалыр тигән ышаныстабыҙ.\nОшондай уҡ йыйылыш Көҙән ауылында ла үтте. Осрашыуға клуб хеҙмәткәрҙере концерт та әҙерләгәйне. Ауыл халҡы программала ҡатнашып мәҙәниәт йортон ремонтларға кәрәк тигән ҡарарға килде. Әйткәндәй, көҙәндәр өсөн дә был программа ят түгел. Былтыр Таңһылыу Рәшитова менән Урал урамдары киҫешкән урындағы йырын аша күпер һалынған.\nӘрмет ауылы халҡы ла осрашыуға дәррәү йыйылды. Быйыл улар программала ҡатнашып мәктәптең спорт залын ремонтларға һәм инвентарь алырға булды.\nПетровск ауыл Советында йәшәүсе халыҡ та урындағы башланғыстарға ярҙам программаһында ҡатнашыу теләген белдерҙе. Быйыл ғүмәрҙәр программаның файҙаһын күрергә ниәтләй. Ошо маҡсатта халыҡ йыйылышып кәңәш ҡорҙо. Унда барлығы 50-ләп кеше йыйылды. Күмәкләшеп кәңәшләшкәндән һуң ауыл мәҙәниәт йортон ремонтларға тигән ҡарарға килделәр. Ремонт өсөн халыҡтан да аҡсаның булыуын күҙ уңында тотоп, өй башынан 600-әр һум йыйырға булдылар, ауылдың эшҡыуары иһә 30000 һум күләмендә үҙенең ярҙам өлөшөн индерергә ниәтләй. Былтыр был программаның ярҙамынан Петровск ауылы ла файҙалана. Улар урамдарҙы яҡтыртыу өсөн тауыш бирә, тиҙҙән ауыл бағаналарына 238 лампа ҡуйыласаҡ.\nМаҡарҙар өсөн әлеге көндә иң көнүҙәк мәсьәлә булып һыу менән тәьмин итеү таныла. Урындағы башланғыстарға ярҙам программаһында ҡатнашып быйыл улар ошо проблеманы хәл итергә - Маҡарҙа һыу үткәргес селтәрҙәрен яңыртырға теләй.\nКүренеүенсә, һәр ауылдың үҙенә генә хас проблемалары. Урындағы халыҡ уларҙы нығыраҡ тоя, белә. Ә инде күмәк көс, тырышлыҡ менән башҡарылған эштең ҡәҙере лә нығыраҡ булырына шик юҡ.\n«Цифровой забег»: в Уфе стартовал финальный этап перехода на «цифру»...


Ҡариҙел районы Байҡы ауылында Михаил йәрминкәһе йылдағыса матур һәм күңелле үтте\n28 Ноябрь 2018, 19:12\nБайҡылар — йомарт һәм традицияларға тоғро халыҡ. Тыуған ауылдарын яраталар һәм әйләнә-тирәлә йәшәүселәрҙе йыл һайын үҙҙәренә ҡунаҡҡа саҡыралар. Үткән шәмбелә бирелә танылған Михаил йәрминкәһе гөрләп үтте.\nБыл йәрминкә байтаҡтан башлап үткәрелә. Халыҡ уны йыл да көтөп ала. Байрам күрергә, концерт ҡарарға һәм, әлбиттә, арҙаныраҡ хаҡҡа нимә булһа ла һатып алырға тип киләләр.\nЙыйылыусылар алдында сәләмләү һүҙҙәре менән район хакимиәте башлығы Илдар Ғарифуллин, Башҡортостан Республикаһы Дәүләт Йыйылышы — Ҡоролтай депутаты Светлана Туразянова, Байҡы ауыл биләмәһе башлығы Владимир Шерстобитов, педагогия хеҙмәте ветераны Николай Балахнин сығыш яһаны.\nБайҡы халҡын һәм килгән ҡунаҡтарҙы байрам менән ҡотлап, етәкселәре сауҙа рәттәре буйлап үтте. Ветерандар һәм ҡатын-ҡыҙҙар советтары етәкселәре ярҙамында ауылдың өлкән быуын кешеләре лә һәр ваҡыттағыса яҡшы әҙерләнгән. Урындағы урта мәктәп һәм балалар баҡсаһы ла үҙ продукцияһын алып сыҡҡан. Үрге Һөйән, Иҫке Аҡбүләк, Урғыш, Подлубов, Байҡыбаш ауыл биләмәләре вәкилдәре, фермерҙар Владимир Игошев (Раздолье), Сәйфелвәрис Хәйлатипов (Ҡортлокүл), Виктор Булатов (Иҫке Бағаҙы), Флүзә Хәйруллина (Тигермән), Данил Ғүмәров (Хәлил), Ҡариҙелдең 1-се һәм 2-се урта мәктәптәре, Башҡортостан ауыл хужалығы һөнәрселек колледжы һәм башҡа ойошмалар, шулай уҡ Мишкә, Яңауыл райондарынан, Нефтекама ҡалаһынан килгән уңғандар төрлө сорттағы хуш еҫле ҡорт балы, сусҡа, һыйыр, ҡош ите, деликатестар, һөт ризыҡтары, ашлыҡ, төрлө ҡамыр аштары, балыҡ, шешлек, быйма, ойоҡбаш-бейәләйҙәр, халыҡ кәсебе әйберҙәре һәм башҡалар менән сауҙа итте. Ә Ҡариҙелдең 2-се урта мәктәбе коллективы һатыуҙан тыш Дармарка ла ойошторғайны. Уҡытыусылар мохтаждарға йыйылған балалар әйберҙәрен таратты.\n— Михаил йәрминкәһе ҡариҙелдәргә байрам кәйефе бүләк итә, ҡунаҡсыл һәм мөләйем, йомарт һәм киң күңелле, шаян рус халҡы тормошон күрһәтеү мөмкинлеге бирә. Унда иң мөһиме һатыу-һатып алыу ғына түгел, ә кешеләрҙе яҡшы эштәргә дәртләндереү, аралашыу шатлығы бүләк итеү, — ти байҡылар.\nГармун моңо, йыр-бейеүҙәрһеҙ, таҡмаҡтарһыҙ йәрминкә буламы һуң?! Урам сәхнәһендә урындағы үҙешсән сәнғәт артистары һәм район Мәҙәниәт һарайынан килгән ҡунаҡтар сығыш яһаны.\nСарала әүҙем ҡатнашҡандары, тәҡдим ителгән тауарҙарҙың төрлөлөгө, үҙенсәлекле биҙәлеше өсөн Байҡыбаш, Ҡариҙел, Байҡы ауыл биләмәләре, Ҡортлокүл, Байҡы, Ҡариҙелдең 1-се һәм 2-се урта мәктәптәре район хакимиәтенең Рәхмәт хаттары менән бүләкләнде. Күрше район һәм ҡалаларҙан килгәндәргә лә Почет грамоталары тапшырылды.


сайтында таныш был филиппины, етди мөнәсәбәт өсөн бушлай таныша - Видеочивать Бразилия - Bate-Papo!\nсайтында таныш был филиппины, етди мөнәсәбәт өсөн бушлай таныша\nҺин тулыландыра барырға тейеш\nҺәм ир-егеттәр менән осрашыу филиппин ҡыҙ интернет аша башҡа сервистарға һәм был өлкәлә күп кенә булараҡ, беҙҙең ғүмер бик күптән ингәнТарихы тураһында күп ишетергә мөмкин, - тип таныштырҙы үҙе интернет аша таба һәм киләсәктә ныҡлы ғаилә булдырырға ярҙам половинка, әммә тенденция һәм башҡалар булды.\nСтатистика буйынса, процент айырылышыу, никахты оҙаҡ дауам йыл түгел, әгәр булһа, уны тигеҙ перевыполнение.\nБыл проблемалар булмағандыр? Совместимость буйынса партнер мөһим роль уйнай. Таныш был филиппины сайтының"Мөһим"үҙе өсөн туғандаш йәндәрҙе табып ярҙамға һеҙ, ысынлап та, һеҙ улар менән уңайлы мөнәсәбәт формаларын ҡабул итә. Совместимость өсөн беҙҙең менән һеҙ сайтҡа һәр кеше рейтингы күрһәтеүенсә, танышыу өсөн етди мөнәсәбәттәрҙе яңы кимәлгә сығарыуҙа интернет филиппин, бөтә хеҙмәттәр бушлай һәм сайтында ҡарарға була. Яңғыҙ кеше табыуы ауыр, бәхетле булыр инем. Әлбиттә, теләһә нимә тураһында һүҙ барғанда, бигерәк тә завидно һеҙҙең менән эҙмә-кешеләрҙең шәхси тормошо тураһында һораша. Джен ләкин сәбәптәрен юҡ үҙ-үҙенә. Монах һәм дәрүиш әгәр һин түгел, яңғыҙлыҡ аяуһыҙ булырға тейеш. Яңғыҙлыҡ проблемаһын хәл итеү күпкә бөгөнгө тормош шарттары ябай, үткәненә ҡарағанда, әммә, икенсе яҡтан, ҡатмарлы. Яҡшы билдәле, был беҙҙең олатаһы һәм өләсәһе, ата-әсәһе көнө буйы монитор йәки телевизор алдында үткәрә.\nшулай уҡ беҙҙең түгел.\nУл ойошторған кисәләр, осрашыуҙар, театрға барыу. Күп туғандаш күңел һинең менән танышыу мөмкинлеге булды. Бөгөнгө мәғәнәлә был быуынды ла ябай түгел. Фатир хужалары бер ҡасан да күршеләрен күреп һәм уларҙың контакттар берәмек пункттар күп, ләкин аукционда ҡатнашырға тура килә. Мәҫәлән, уларҙың клубына барып теләйем. Бында бер ҡыҙыҡһынып, компаниялар таба алмай. Әгәр ҙур компаниялар һәм ҡысҡырып, күп түгел ул таба, үҙе өсөн туғандаш йәндәрҙе табып. Әммә интернет булмағас. Ҡеүәтле һәм уның ҙур, күп белә, әгәр ҙә бөтә. Бер нисә минут дауамында һеҙҙең сайтында танышырға мөмкин һеҙҙең филиппин бушлай тиерлек табырға була теләйем. Нисек яңы ҡулланыусы теркәлгән һәм һеҙ бер нисә минут инде. Анкеталар менән тәҙрәләре бик күп. Кемдер яҙа, мин теләйем мөнәсәбәттәргә етди, кемдер маҡсаты - ғаилә һәм балалар, кем-уртаҡ тел табыу менән ҡыҙыҡһынған кеше булған, ә кемдер был күңел хеҙмәте өсөн ҡулланыла. Тиелә анкета күп кенә файҙаланыусылар сайтында танышырға теләүселәр табылды. Һеҙ бында табан аласыз кешеләр, йәшенә тап килә, формаһы, форма, йөҙө, сәсе төҫөн, һәм башҡа параметрҙар фигура. Күп кенә танышым менән һеҙгә анкеталар, кешеләрҙе билдәләү-фай, оҡшаш һәм үҙенең кандидатураһын ала башланы. Оҙон хат яҙышырға яратыусы кеше. Киләһе осрашыуын да һинең кеше алдында яҡшы белә. Киләһе көндәрҙә башҡа буйынса алдан яҙылырға китә.\nКемдер еңергә тейеш реаль тиклем виртуаль хатлашыу ятҡан төбәк менән хушлашып - телефон аша аралашыу.\nИнтернет-сервис ярҙамы менән танышыу һәм уның хаҡында үҙ эҙләнеүҙәре кәрәк фантазировать икенсе яртыһы уңышлы.\nҺәм ҡайҙа танышыу сайттарында, хатта был филиппины, бар. кәкре күп. Әйтергә була, сөнки ул бында күберәк башҡа сайттар. Әммә был сәбәп түгел, таҫтамалын ырғытты. Был осраҡта һеҙ, бәлки, ала, төрлө кешеләр менән аралашыу тәжрибәһе. Һин йылмайаһын, һин яратҡан кеше таба бында. Бәлки, яҡшы дуҫ булыуҙары һәм был барыһына ла ярҙам итмәй.\nҺәм бындай хәл йыш була.\nБында бик күп ир-егет һәм ҡатын-ҡыҙ табып, үҙ мәхәббәт. Йыл бергә йәшәй, һәм улар үҙ балаларын тәрбиәләй. Бер ни ҙә юҡ түгел.\nЙыш ҡына уны яратҡан кеше эҙләргә тура килә күп ваҡыт үткәрә.\nҺәм был тәжрибә башҡа уңышһыҙлыҡ түгел. Сары табырға бик подходящий тик һин, һин шунда уҡ аңланым, был бушҡа түгел. Бынан тыш, был хәҙер бик мөһим, беҙҙең өсөн уңайлы өсөн барлыҡ хеҙмәттәр бушлай синг.\nчатта теркәлергә рулетка башҡа 18 чатрулетка теркәү бушлай булғас егет танышырға видео етди танышты ч видео трансляции онлайн видеочивать менән теркәлгән донъя буйынса танышырға видео чат секс видео чат танышты ҡыҙы менән 18 йыл видеочить телефон номерҙары менән танышты


Башҡортостан спортсыһы самбо буйынса донъя беренселегендә алтын миҙал яуланы // Спорт | новости башинформ.рф\n11:48, 22 октября 2018 Спорт\nБашҡортостан спортсыһы Лилиана Сәлимйәнова егеттәр һәм ҡыҙҙар араһында самбо буйынса донъя беренселегендә «алтын» яуланы. Ярыштар Тбилисиҙа (Грузия) уҙҙы.\nУнда 30 илдән 250 спортсы ҡатнашты. Рәсәй йыйылма командаһы составында яҡташыбыҙ, Туймазы ҡалаһы ҡыҙы Лилиана Сәлимйәнова сығыш яһаны. Ул 44 килограмға тиклемге ауырлыҡ категорияһында еңеүсе булды.\nБыл Лилиананың ағымдағы миҙгелдә халыҡ-ара аренала тәүге наградаһы түгел, тип хәбәр итә Башҡортостандың Йәштәр сәйәсәте һәм спорт министрлығы. 2018 йылда апрелендә ул 40 килограмға тиклемге ауырлыҡ категорияһында егеттәр һәм ҡыҙҙар араһында Европа беренселеген яуланы.


Республика кардиодиспансеры дүрт тиҫтә йыллыҡ юбилейын билдәләне | ГТРК «Башкортостан» — Новости Уфы и РБ\nОшо уңайҙан Өфөләге опера һәм балет театры сәхнәһендә тантаналы йыйылыш ойошторолдо. Йөрәк табиптарын республика етәкселеге тәбрикләне. Үткән биш йылда Башҡортостанда йөрәк-ҡан тамыр сирҙәрен дауалау йәһәтенән ҙур ҡаҙаныштарға өлгәшелде. Юғары технологиялы махсуслаштырылған медицина ярҙамы хәҙер башҡалала ғына түгел, республика төбәктәрендә лә күрһәтелә. Өфө кардиологтары йөрәк күсереп ултыртыу операцияларын уңышлы башҡара. Кардиология үҙәге илдә ошо йүнәлешле медицина учреждениеларының тәүге бишәүһе иҫәбендә.Төбәк етәкселеге яғынан пациенттарға дәүләт ярҙамы ла һиҙелерлек. Юбилей тантанаһында Өфө табиптары һәм республика башлығына сәхнәнән бала рәхмәттәре яңғырай. Республика кардиоүҙәге йылына 700-гә яҡын операцияны тап сабый йөрәгенә яһай. Салауат ҡалаһында йәшәгән Фәхретдиновтар ғаиләһе лә бынан өс йыл элек кесе улдары Арыҫландың йөрәгенә бер йылда ике операция мәлен кисергән. Радий Хәбиров Һөнәри эшмәкәрлегендә фиҙәҡәрлек күрһәткән хеҙмәткәрҙәргә юғары дәүләт наградаларын тапшырҙы. Республика кардиология үҙәге хеҙмәткәрҙәрен Дәүләт Йыйылышы-Ҡоролтай наградалары менән төбәк парламенты рәйесе Константин Толкачев бүләкләне. Башҡортостандың йөрәк табиптары камиллыҡҡа сиктәр юҡ, тигән фекерҙә. Үҙәктең баш табибы Ирина Николаева билдәләүенсә – уларҙың төп маҡсаты – халыҡ һаулығын яҡшыртыу һәм һәр кемдең сифатлы оҙон ғүмеренә булышлыҡ итеү.


Төбәктә «Реаль эштәр» проекты буйынса граждандар сходы тамамланды // Сәйәсәт | новости башинформ.рф\nТөбәктә «Реаль эштәр» проекты буйынса граждандар сходы тамамланды\n12:09, 7 апреля 2016 Сәйәсәт\nӨФӨ, 2016 йыл, 7 апрель. /«Башинформ» мәғлүмәт агентлығы, Арина Рәхимҡолова/.\nБашҡортостанда «Реаль эштәр» проекты сиктәрендә ағымдағы йылға наказдар билдәләнде. Бөтә республика буйынса халыҡ менән осрашыуҙар үткәрелде, унда урында йәшәүселәр мөһим проблемаларҙы күтәрҙе.\n«Берҙәм Рәсәй» партияһының төбәк бүлексәһендә хәбәр итеүҙәренсә, сходтар нигеҙендә «проблемалар банкы» булдырылған. Яҡын көндәрҙә проекттың төбәк штабы ултырышы уҙа, унда эш өсөн өҫтөнлөклө йүнәлештәр билдәләнә. Һуңынан депутаттарға наказдар бирелә. Быйыл уларҙы үтәү өсөн 152 миллион һум күләмендә аҡса бүленгән. Кешеләр үҙҙәре лә ҡулынан килгәнсә булышлыҡ күрһәтә ала.\nБылтыр партия проекты сиктәрендә халыҡтың 900-гә яҡын башланғысы тормошҡа ашырылған. Граждандар сходында 36 мең кеше ҡатнашҡан, 14 меңе наказдарҙы тормошҡа ашырыу менән мәшғүл булған. Ул саҡта проекттың бюджеты, муниципалитеттар һәм халыҡтың берлектә финанслауын иҫәпкә алып, 220 миллион һум самаһы тәшкил иткән.\nТеги: реаль эштәр,партия проекты,берҙәм рәсәй


Архив газеты "Йәшлек" » Страница 197\nБил бөкмәйенсә белен бешмәй.\nИраҡтың Фаллудж ҡалаһында тыумыштан зәғиф балалар һаны арта.\nБелгестәр был ҡурҡыныс хәлде Америка хәрбиҙәренә япһара. Сөнки 2004 йылда АҠШ ғәскәрҙәре төбәктә үткәрелгән операция барышында «аҡ фосфор» ҡулланған. Әле ошо сәбәпле көнөнә ниндәйҙер бер кәмселеге булған ике-өс бала тыуа икән. Айырыуса йөрәк сирле һәм нервы системаһында тайпылыштар булған бәпестәрҙең артыуы йыш күҙәтелә, хатта аяҡ-ҡулһыҙ тыуыусылар ҙа бар.\nУрындағы табиптарҙы зәғиф сабыйҙарҙың йылдан-йыл күберәк тыуыуы уғата һағайта. Тик төбәктә тыуымдың Европа кимәленән ун өс процентҡа юғары булыуын иҫәпкә алғанда ла, шатланырлыҡ бер генә сәбәп тә юҡ. Шунлыҡтан урындағы власть ҡатын-ҡыҙҙарҙы бала табыуҙы кисектереп торорға саҡыра. Әммә был турала асыҡтан-асыҡ әйтеүҙән тыйылалар. Сәбәбе – Ираҡ хөкүмәте илдәге парламент һайлауҙары алдынан американдарға проблема өҫтәргә теләмәй.\nБашҡортостандан опера йырсыһы Илдар Абдразаҡов «Метрополитен-опера»ла «Атилла» операһының премьераһында төп партияны башҡарған. Спектаклдә шулай уҡ Виолетта Урмана, Рамон Варгас, Карлос Алварез кеүек бөтә донъяға билдәле йырсылар ҡатнашҡан. Премьера киң мәғлүмәт сараларында һәм музыка донъяһында ҙур резонанс тыуҙырған.\nКисә ҡыйыу осоусы, Советтар Союзы Геройы Александр Ковалевтың тыуыуына 100 йыл тулды. Ул Башҡортостанда крәҫтиән ғаиләһендә тыуған. 1943 йылдан Бөйөк Ватан һуғышында ҡатнашып, 1944 йылдың майына 115 хәрби осош яһаған.\nОлатайыма Әҙәбиәт » Шиғырҙар\nЯлтлап торған ҡапҡа эстәрен\nКүптән баҫҡан сүп-сар үләне.\nОлатайым ҡулы теймәгәнгә,\nАуып бара һөтлөк түбәһе.\nАуыр тынлыҡ һулышымды быуа,\nБил буйымы үҫкән кесерткән.\nОлатайым ҡоластарын йәйеп,\nҠаршы алмай хәҙер ишектән.\nМин шаңдауы йөҙәр быуаттың... Әҙәбиәт » Шиғырҙар\nТишеп сыҡтым ерһеп ҡатҡан ерҙе,\nБирешмәнем ҡоро ҡыуанға.\nБаш күтәрҙем әсе йәшем түгеп,\nҠоламаным, шуға ҡыуанам.\nБаш осонда – утлы-ҡуҙлы ҡояш,\nМин үҙем дә уның төҫөндә.\nАяу һорап, торам ел һағалап,\nТын да алмай баҫыу өҫтөндә.\nАҡ нурҙарым Әҙәбиәт » Шиғырҙар\nАҡ нурҙарым – арғымаҡтар,\nАҡ ҡарҙарым – аҡ бәхеттәр,\n«Йәнем яралғыһы – кескәй балҡыш Өр-яңынан ергә яралтты» Әҙәбиәт » Шиғырҙар\nТаныш парҙар кеүек ине миңә\nЯр буйында үҫкән ҡайындар.\nБашын һелкеп ҡала ине улар\nМин юлдарҙан үткән ваҡытта.\nӘле улар бергә түгел, бергә\nКитә лә белергә кәрәк Яңылыҡтар » Спорт\nВанкуверҙағы Олимпия уйындарында Рәсәй командаһының үҙ тарихындағы иң насар сығышынан һуң уларҙы етәкләгән белгестәрҙең эшен ҡалдырып китеүе хаҡында имеш-мимештәр тарала ла башланы. Бәлки, шулай кәрәктер ҙә. Сөнки шул уҡ Рәсәйҙең спорт, туризм һәм йәштәр сәйәсәте министры Виталий Мутконы ғына алайыҡ. Ул быға тиклем футболды ла етәкләп ҡараны. Һөҙөмтәһен белеп тораһығыҙ, был спорт беҙҙә нисек булды, шулай үҙгәрешһеҙ ҡалды. Хәҙер килеп, Олимпиада. Ул әле лә, спорт чиновнигы булараҡ, үҙенең эшләп еткермәүен танымай, ғәйепте мөхиттән һәм башҡа сәбәптәрҙән эҙләй: йәнәһе, яңы үрҙәр яулар өсөн кәмендә 6 – 8 йыл ваҡыт кәрәк.\nЮлаевсылар «Динамо»ларға һынау тота Яңылыҡтар » Спорт\nОлимпия уйындары булыу сәбәпле, КХЛ-дағы оҙайлы ғына тәнәфестән һуң, ниһайәт, ул да юлын дауам итте. Плей-офф алдынан даими беренселектәге ҡалған осрашыуҙарын «Салауат Юлаев» хоккейсылары үҙ майҙанында уҙғарасаҡ. Беҙгә ҡунаҡҡа өс «Динамо» (Мәскәү, Минск һәм Рига) командаһының килеүе көтөлә. Тәүгеһе менән Вячеслав Быковтың тәрбиәләнеүселәре үҙ-ара осрашты ла инде. Юлаевсыларҙан Патрик Торесен, Кирилл Кольцов менән Александр Радуловтың уңыштарына ҡунаҡтар бер ни менән дә яуап бирә алмай, ҡоро иҫәпкә отолдо. Ғөмүмән, был уйында өфөләр бар йәһәттән дә дәғүәсенән өҫтөнлөк итеп, лайыҡлы рәүештә өс мәрәй яуланы. Хәҙер «Салауат Юлаев» хоккейсылары 123 мәрәй менән лидерлыҡ позицияһын нығыта төштө.\nКире ҡайтырға << 1 193 194 195 196 197 198 199 200 201 796 >> Киләһе бит


“Мин – ер кешеһе, ауыл малайы!” » «Йәшлек» гәзите | Газета «Йәшлек»\nГазета "Йәшлек" » Мәҙәниәт һәм сәнғәт » “Мин – ер кешеһе, ауыл малайы!”\n14.09.2018 “Мин – ер кешеһе, ауыл малайы!”\nйәки Халыҡ артисы ни өсөн һунарға йөрөмәй?\nБыл юлы рубрика исеме есеменә бер аҙ тура килмәне, әлбиттә. Әңгәмәләшкән шәхес редакцияға түгел, ә киреһенсә, беҙ уға ҡунаҡҡа барҙыҡ. Күгәрсен районының Тәүәкән ауылында йәшәүсе билдәле йырсы, Башҡортостандың халыҡ артисы Ғәзим ИЛЬЯСОВ ҡатыны Әнисә ханым менән ихлас күңел, яҡты йөҙ менән ҡаршы алды. Сәскәләргә күмелгән ишек алдында, буҙа, ҡымыҙ тәмләй-тәмләй ижад тураһында әңгәмә ҡорҙоҡ.\n– Ғәзим ағай, йәй миҙгеле ниндәй ғәмәлдәр менән үтеп китте? Гастролдәргә йөрөнөгөҙме?\n– Артыҡ йөрөмәнем, концерттар ҙа һирәк булды. Быйыл, Аллаға шөкөр, дүртенсе йыл рәттән ураҙа тоттом. Күптән түгел матур итеп Ҡорбан ғәйетен үткәреп ебәрҙек. Киләсәктә хажға барырға ла ниәт итәбеҙ. Ҡатыным Әнисә биш йыл инде диндә, намаҙ уҡый, яйлап мине лә әйҙәй. Йәмле йәйҙәрҙе иҫән-һау үткәреп, көҙгә – әүҙем миҙгелгә аяҡ баҫтыҡ. Ныҡлап ижадҡа тотонор мәл етте.\n– Халыҡ араһында: “Ислам дине йырҙы, сәхнәлә сығыш яһауҙы тыя”, – тигән ҡараш йәшәй...\n– Ул турала күп кенә дин әһеле менән әңгәмә ҡорғаным бар. Ҡәтғи тыйыу юҡ. Нурмөхәмәт хәҙрәт шәхсән үҙе концерттарыма йөрөй. Йыртыҡ, килешһеҙ кейем кейеп, туҙға яҙмаған йырҙар менән сығыш яһау ярамай, әлбиттә. Әммә Аллаһы Тәғәлә бүләк иткән моңдоң бәҫен төшөрмәй генә, әҙәпле һәм матур итеп сығыш яһау тыйылмай.\n– Өфөнән 300 саҡрым ситтә йәшәү ижадҡа ҡамасау түгелме? Күптәр шул “ҡаҙанда” ҡайнар өсөн баш ҡалала төпләнергә тырыша.\n– Йәштән ҡалаға өйрәнмәгәс, хәҙер ерһенә алмам инде. Өфөлә өс көн булһам, ҡасыу яғын ҡарайым. Иркенләп, ҡара ерҙән атлап, ағас йортта йәшәп өйрәнгәнмен. Юлда йөрөргә яратам, концерттарға саҡырыу булһа, иренмәйем, сығып китәм. Йортомда барлыҡ уңайлылыҡ булдырылған, ижад итергә, бәйләнештә булырға интернет эшләп тора. Инфраструктура үҫешкән, ауыл матур, эшләргә мөмкинлек бар. Экология таҙа, һыу тәмле. Ер кешеһе мин, ауыл балаһы.\n– Атай-әсәйегеҙ ҙә ябай кешеләр булған...\n– Эйе, атайым йыл ярым элек баҡый донъяға күсте. Әсәйем, Аллаға шөкөр, иҫән, Үрге Һаҙ ауылында йәшәй, 90-ды ҡыуалай. Икеһе лә ябай колхозсы булды, бер эштән дә баш тартманылар. Беҙҙе лә хеҙмәт менән тәрбиәләп үҫтерҙеләр. Әсәйем матур йырлай, йәш саҡта уға етеүсе булмағандыр. Халыҡ йырҙарын йырларға унан өйрәндем. Кис еткәнен көтөп ала торғайным. Йорт эштәре бөткәс, ул ҡул эшен ала ла, әкрен генә йырлай, мин тәүҙә шым ғына тыңлайым да, аҙаҡтан ҡушыла башлайым. Матур йырлаһа ла, сәхнәгә сыҡманы, халыҡ араһында сығыш яһарға ояла ине.\n– Ә аңлы рәүештә ҡасан сәхнәгә сыҡтығыҙ?\n– Әрме хеҙмәтенән ҡайтҡас. Ғәзиз Әлмөхәмәтов исемендәге республика конкурсы үткәрелеүе тураһында ишетеп, район мәҙәниәт бүлегенә килдем. Тап шул көндө генә иртәнсәк РТП-ға шофер булып эшкә урынлашҡайным. Мәҙәниәт йортонда йырлатып ҡаранылар ҙа, үҙҙәрендә эш тәҡдим иттеләр. Бөгөн генә эшкә урынлашҡайным тиеүемә: “Машина аҫтында ятҡансы, сәхнәлә йөрө”, – тип шаярттылар. Риза булдым һәм шул көндән алып сәхнәләмен. Район мәҙәниәт йортонда ла 25 йылға яҡын хеҙмәт иттем.\n– Конкурста ҡатнаштығыҙмы һуң?\n– Эйе. Конкурс алдынан ғына аяғыма операция яһатырға тура килгәйне, ҡултыҡ таяғында сығыш яһаным. Жюриҙа ултырған сәнғәт әһелдәре урындарҙы үҙ уҡыусыларына бирҙерткән икән, мин дипломант ҡына булдым. Йәш саҡ, быға әллә ни әһәмиәт бирмәнем. Әммә Мәүлитбай ағай Ғәйнетдинов тамаша залында ултырған булған, бүләктәр тапшырылғас баҫты ла, “Ғәҙел түгел, анау аҡһаҡ егет еңеүсе булырға тейеш ине!”– тип ҡысҡырҙы. Бөтә тамашасы хуплап ҡул сапты. Минең өсөн иң оло баһа шул булғандыр.\n– Бындай ғәҙелһеҙлектәр тағы ла булдымы?\n– 2007 йылда Туймазыла үткән “Оҙон көй” конкурсында ла еңеүсе итмәнеләр. Улай ғына түгел, гала-концертта минең юғары кимәлде күрһәтмәҫ өсөн таҡмаҡ йырлатырға ҡушылды. Был юлы инде ҡәтғи булдым, бер аҙ характерымды ла күрһәттем. “Оҙон көй”гә килеп, таҡмаҡ йырлап тормайым!” – тип, сығыш яһауҙан баш тартып, репетиция залынан сығып киттем. Ул саҡтағы мәҙәниәт министры урынбаҫары Гөлдәр Сабит ҡыҙы Моратова әйткәс кенә халыҡ йырын йырларға рөхсәт бирелде.\nНефтекама ҡалаһында үткән “Дуҫлыҡ йыры” бәйгеһендә лә жюри ағзалары миңә гран-при буласағын хәбәр иткәйне, тик икенсе көндө, йомғаҡлау концертында Татарстан йырсыһы менән бүлеп, беренсе урын тапшырылды. Ул саҡта асыу килә ине, хәҙерге күҙлектән ҡарайым да, был көлкө күренә.\n– 20 йылға яҡын эшләгәндән һуң һеҙ эштән китеп, тик шәхси концерттар менән генә булышаһығыҙ. Ауырлыҡтар булдымы?\n– Һәр эштең күңелһеҙлектәре, ауырлыҡтары була. Район мәҙәниәт йорто менән бәйләнеш өҙөлмәне, байрам сараларында, концерттарҙа йыш ҡына сығыш яһайым. Гастролдәргә сығыу өсөн йыш ҡына эштән һорай башлағас, китергә ҡарар иттем. Ҡатынымдың ярҙамы менән 2004 йылда шәхси эшҡыуар булараҡ теркәлдек тә, бригада төҙөп, концерттар ҡуя башланыҡ. Ҡатыным костюмер ҙа, хисапсы ла, администратор ҙа, ашнаҡсы ла булып китә. Иң яҡын кәңәшсем дә ул. Башҡортостанды арҡырыһынан буйына йөрөп сыҡтым. Себер яҡтарында йәшәгән яҡташтар менән бәйләнеш булдырҙыҡ. Ике тапҡыр ул төбәктә гастролдәр ойошторҙом. Һуңғы йылдарҙа батырсылыҡ итмәй торам, сөнки ойоштороу мәшәҡәттәре күп. Юл да арыу ғына, сығымдар ҙа күп китә. Татарстандың Яр Саллы ҡалаһында ла концерт ҡуйҙым.\n– Ижад килем килтермәй, тигәнде йыш ишетәм...\n– Килемде уйлап ҡына өйҙә ятып булмай. Килем килһә лә, уны ижадты үҫтереү өсөн тотонабыҙ. Музыка ҡоралдары алдым, яңы йырҙарға тотонам. Үткән йылдарҙа Яҡут ауылында, Йомағужа һыуһаҡлағысында ял итеүселәр өсөн концерт ҡуя торғайныҡ, быйыл Тәүәкәндә лә шундай урын эшләттем. Ауыл матур, ял итер, танышыр урындар етерлек. Хыялым – туризмды үҫтереү. Асыҡ һауалағы был майҙансыҡты эшләтеү яҡынса 500 мең һумға төштө. Быйылға өс концерт ҡына ҡуйып өлгөрҙөк, ял итеү миҙгеле бөттө. Киләсәктә шул эште дауам итергә ине.\n– Һеҙ Муса ағай Смаковтың йырҙары менән киң танылыу яуланығыҙ һәм үҙегеҙ менән бергә Мәләүез районында йәшәүсе ижадсыны ла билдәле иттегеҙ. Ижади дуҫлығығыҙ ҡасан башланды?\n– Яңы йыл тапшырыуына төшөргә саҡырыу алдым. Ойоштороусылар яңы йыр менән килергә тигән шарт ҡуйғайны. Йыр эҙләгән саҡта Хоҙайбирҙин ауылында йәшәүсе Харрас Байғазин Муса ағай Смаков тураһында әйтте. Шул көндө үк барып, танышып, “Кеше бәхетенә үрелмәгеҙ”, “Күтәрәйек гәлсәр бокалдарҙы” йырҙарын алдым. Эфирға сығыу менән улар хитҡа әүерелде. Был ваҡиға 2000 йылда булды. Хәҙер инде Муса ағай яңы йырҙарын иң тәүҙә миңә тыңлата. “Кеше бәхет”ен ете йырсы йырлай. Әммә береһе лә һиңә еткерә алмай!”– тип маҡтап та ебәрә. Беренсе йырсы күңелгә һеңеп ҡала бит ул. Ысынлап та, мин уны ижадсы булараҡ та, көслө рухлы кеше булараҡ та хөрмәт итәм, яратам.\n– Шундай ауыл таланттарының йырҙарын тағы ла сәхнәгә сығарҙығыҙмы?\n– Илшат Байғазиндың “Көт, йондоҙом”, “Һағыныу” тигән ике йырын башҡарам. Яңыраҡ ҡына Салауат ағай Сыңғыҙовтың яңы йырҙарын алдым, оҙаҡламай тамашасы хөкөмөнә сығасаҡ. Был ижадсылар беҙҙең райондан, икеһе лә Хоҙайбирҙин ауылында йәшәй.\n– Һеҙҙе Татарстандың элекке Президенты Миңтимер Шәймиев үҙенең юбилейына саҡырған, тиҙәр...\n– Ҡунаҡ итеп түгел, сығыш яһарға саҡырҙы. Башҡорт халыҡ йырҙарын башҡарғайным, ул “Афарин!”– тип ҡат-ҡат ҡысҡырҙы. Ҡайтырға йыйынғайным инде, ҡабат йырлауымды һораны. Һый-хөрмәт күрһәтеп оҙаттылар. Уның ябайлығына, ихласлығына һоҡландым. Фәрит Мырҙагилде улы Мусин уға бүләккә башҡорт милли кейеме менән ҡурай, ҡатыны Сәкинә апайға дебет шәл ебәргәйне. Аҙаҡ ул шәхсән шылтыратып, рәхмәт әйткән.\n– Хәҙер, бер кемгә лә сер түгел, артистарҙың күбеһе тамада булып аҡса эшләй. Һеҙ шулай табындар алып бараһығыҙмы?\n– Юҡ, был минең өсөн түгел. Иҫерек кешеләр алдында сығыш яһап, йырҙың бәҫен төшөргөм килмәй. Артығыраҡ «тейәгән» ҡунаҡтар килеп ҡосаҡлап, фотоға төшәйек, тип аптырата башлай. Әлбиттә, дуҫтарҙың, туғандарҙың ҡунағында тәбрикләп, бер нисә йыр йырлайым. Артистарҙың тамадалығы һуңғы ваҡытта сәхнәгә лә сыға башланы бит: йыш ҡына концерттар табын кеүек үтә.\n– Үҙегеҙ кемдең йырлағанын яратып тыңлайһығыҙ?\n– Иң яратҡан йырсым – Рамаҙан Йәнбәков. Уны тыңлап үҫтем, һаман да тыңлайым. Концерт менән килгәндә, беҙгә фатирға төшә торғайны. “Егет кенә булһаң”, “Тәфтиләү” кеүек йырҙарҙы тап унан өйрәндем. Ул тура һүҙле, талапсан кеше ине. Миңә ҡарата бер генә лә тәнҡит һүҙе әйтмәне. Шуға күрә өмөтлө кешемендер, тип үҙемде йыуатам[/b] (көлә – авт.). Миңә күберәк халыҡ ижады, лирик йырҙар, ретро-хиттар яҡын. Ә уларға һуңғы ваҡытта иғтибар кәмей. Концерттарҙа баянға ғына ҡушылып йырлаһам, тамашасылар араһында йәнлелек һиҙелә, ҡул сабыуҙар ҙа икенсе. Эстрадала яңғыраған шаҡы-шоҡо йырҙар тамашасының зауығын боҙа бит ул.\n[b]– Һеҙҙең концерттарҙа йыш ҡына йәш йырсылар ҙа ҡатнаша. Бөгөнгө эстрадаға ҡарашығыҙ нисек? Элвин Грейҙы тыңлайһығыҙмы?\n– Кеше үҙенең таланты, тырышлығы менән шундай уңыштарға, халыҡ һөйөүенә ирешкән икән, афарин, тип кенә әйтергә ҡала. Күптәргә өлгө булырлыҡ ижадсы. Йәштәр йәштәрсә ҡылана, беҙ – үҙебеҙсә. Уның ижадына ғашиҡмын, тип әйтә алмайым, әммә оҡшаған йырҙары бар.\nҠайһы бер йәштәрҙең нимәһе оҡшамай: 2 – 3 йыр менән сәхнәгә сыға ла, үҙҙәрен “йондоҙ” итеп тоя башлай. Аппаратура ташыуҙы ла кәмселек тип һанауҙары бар. “Ергә төшөгөҙ, күктә йондоҙҙар былай ҙа күп!”– тип әрләп алам ундайҙарҙы. Артыҡ маһайғандар менән артабан эшләмәйем. Мин ябай ауыл малайымын, тип әйттем бит инде, ундай маһайыуҙы аңламайым, ҡабул итә алмайым.\n– Сәхнәгә сыҡҡас, йырҙың һүҙҙәрен онотҡанығыҙ булдымы?\n– Булғылай. Мин үҙ ғүмеремдә бик күп операция эшләттем. Ә наркоз хәтер өсөн ныҡ зарарлы. Уның зыянын бына йылдар үткәс, нығыраҡ тоям. Нимәһе ҡыҙыҡ: халыҡ йыры онотолмай. Мәҫәлән, “Уйыл”ды ете йыл йырлағаным юҡ ине, әммә шунда уҡ һүҙҙәре лә, көйө лә иҫкә төштө.\n– Әүҙем ял тигән төшөнсә һеҙгә тап киләме? Ир-егеттәр, ғәҙәттә, урман ҡыҙырыуҙы, йылға буйында балыҡ тотоуҙы өҫтөн күрә...\n– Һунарға, балыҡҡа йөрөргә яратмайым. Мылтығым да бар, әммә йәнлектәрҙең йәнен ҡыйғым килмәй. Аллаға шөкөр, ас ултырмайбыҙ, өҫтәл тулы ризыҡ. Һарыҡ, һыйыр, йылҡы итенән йыл буйы өҙөлмәйбеҙ.\nӨйҙә рәхәтләнеп ял итәм. Ейән-ейәнсәрҙәр менән уйнап алам. Дуҫтар, туғандар менән аралашам.\n– Һеҙ бәхетле кешеме?\n– Аллаға шөкөр, бәхетлемен. Ғаиләм, илем имен, аңлап торған ҡатыным бар, балалар, ейәндәр үҫә. Йортом имен, Хоҙай таланттан, һаулыҡтан мәхрүм итмәгән. Ир-ат өсөн шунан да ҙур бәхет бармы?!\n– Бына ошо бәхеттә, һаулыҡта тағы ла оҙаҡ йылдар йырларға насип булһын һеҙгә! Әңгәмәгеҙ өсөн ҙур рәхмәт!


11-СЕ СИНЫФ УҠЫУСЫҺЫ МИНИСТРҘАРҒА АҠЫЛ ӨЙРӘТТЕ!\n28 Апрель 2017, 15:31\nУл беҙҙә ваҡиғаларға бәйле туризмды үҫтерергә тәҡдим итә. Бының өсөн Өфөлә генә түгел, ғөмүмән, бөтөн Башҡортостанда төрлө ҙур рок-фестивалдәр кеүек саралар уҙғарырға өндәй. Шулай уҡ этнотуризмды ла оноторға ярамай, ти ул.\nҠариҙелдең 1-се мәктәбендә уҡыған унынсы синыф уҡыусыһы Марсель Хәбибов Башҡортостан министрҙарына нисек республикабыҙҙа туризм йүнәлешен үҫтерергә икәнлеген өйрәтте! Был ваҡиға Рөстәм Хәмитов ҡатнашҡан “Стратегия – 2030” проекты хаҡында фекер алышыуҙар барышында булды.\n20 ғинуар көнө Өфөләге “Конгресс-холл”да республикабыҙ Хөкүмәте вәкилдәре, Дәүләт Йыйылышы – Ҡоролтай депутаттары, муниципаль райондарҙың башлыҡтары һәм “Сколково” Мәскәү идара итеү мәктәбе, федераль һәм республика кимәлендәге үҫеш институттары, банктар вәкилдәре, вуз һәм йәмәғәт ойошмаларының етәкселәре йыйылды һәм Башҡортостандың яҡын киләсәктә ниндәй юҫыҡта үҫешергә тейешлеген хәл итеү тураһында һөйләште.\nСәхнәнән сығыш яһаусы төрлө шәхес һәм түрәләр араһында Марсель Хәбибов ныҡ айырылып тора ине, сөнки ул – ни бары мәктәптә белем алыусы уҡыусы ғына! Әммә сығышы, үҙен нисек ышаныслы тотоуы, һөйләгән темаһын төплө белеүе, яңы ҡараш һәм идеялары менән башҡаларға ҡарағанда иғтибарҙы нығыраҡ йәлеп итте. Марсель, республикабыҙҙың туристик кластерын үҫтереүгә ҡараштарын еткереп, байтаҡ проблемаларҙың хәл ителеү юлдарын да күрһәтте.\nУл беҙҙә ваҡиғаларға бәйле туризмды үҫтерергә тәҡдим итә. Бының өсөн Өфөлә генә түгел, ғөмүмән, бөтөн Башҡортостанда төрлө ҙур рок-фестивалдәр кеүек саралар уҙғарырға өндәй. Шулай уҡ этнотуризмды ла оноторға ярамай, ти ул. Мәҫәлән, беҙҙәге бик күп ташландыҡ ауылдарҙан, туристар килеп ял итерҙәй, уникаль башҡорт һәм урыҫ ауылдарын эшләргә мөмкин. Ни өсөн беҙ сүлдәге бәҙәүиҙәргә барабыҙ, ә беҙгә бер кем дә килмәй һуң? Сөнки беҙҙә тейешлесә мәғлүмәт еткереү ҡоролмаған, сервис һәм кәрәкле инфраструктура булдырылмаған, ти ул. Быларҙы төҙәтер өсөн мобиль ҡушымталар, юлдар, мөмкинлектәр булдырырға кәрәк!\nМарселдең сығышын Рөстәм Хәмитов та хупланы, шул уҡ ваҡытта бөгөнгө ҡаҙаныштарҙың да әһәмиәтен билдәләп үтте: “Быйылғы Яңы йыл байрамдарында беҙгә 110 мең кеше ял итергә килде. Күҙ алдығыҙға килтерегеҙ! Былтыр – ни бары 44 мең генә ине. Был, һис шикһеҙ, алға китеш. Беҙ Ҡаҙанды ҡыуып еттек һәм был – бик яҡшы күрһәткес...” – тине ул.\n“Был кәңәшмәгә Марсель нисек килеп эләккән?” – тип баш ватһағыҙ, шуны әйтәбеҙ: ул төрлө эҙләнеүҙәр менән электән үк мауыға. Уның тәүге уңышы тип, Ҡариҙел районы хакимиәте башлығы И. Ғарифуллин менән Башҡортостандың иҡтисади үҫеш министры С. Новиков ҡатнашҡан мәктәп конференцияһындағы сығышын атарға мөмкиндер. Ул саҡта уҡыусылар, Сергей Новиковтың лекцияһынан һуң, эшҡыуарлыҡ йүнәлешенә арналған проекттарын күрһәтә. Марсель Ҡариҙел районында туризмды үҫтереүгә арналған проект тәҡдим итә. Уның сығышын тыңлағандан һуң министр тәүҙә егеткә район советында һүҙ тоторға тәҡдим итә. Бында иһә уҡыусы, темаһын киңәйтеңкерәп, тотош Башҡортостандағы туризм йүнәлешен күтәреп сыға. Шулай итеп, ул министрға ысынлап та эшлекле кәңәштәре менән оҡшап ҡала һәм республика кимәлендәге “Конгресс-холл”дағы “Стратегия – 2030” проекты буйынса фекер алышыуҙарҙа ҡатнашырға саҡырыу ала.\nМарселдең үҙенә килгәндә, егет тик “бишле” билдәләренә өлгәшә. Бик күп китаптар уҡый, шуға һөйләшкәндә мәҡәл-әйтемдәрҙе лә ҡыҫтырып ебәрә. Спорт менән шөғөлләнергә ярата.\n– Төрлө фәндәрҙе, бөгөнгө тормоштоң үҙенсәлектәрен өйрәнеп, мин тирә-яҡ донъяны таныйым, белем даирәмде киңәйтәм. Миңә теге-йәки был өлкәләге эштәрҙең ҡоролошо ҡыҙыҡ. Мәҫәлән, иҡтисадтағы, ғөмүмән, дәүләттәге процесстарҙың барышы ҡыҙыҡһындыра. Улар нисек беҙгә, һәр бер кешегә йоғонто яһай... Шулай уҡ мин кешеләрҙең тормошон ябайыраҡ, уңайлыраҡ эшләгем килә, – ти ул.


Ауыл хужалығы иҫәбен алыу: йәшерергә сәбәп юҡ\nБөтә Рәсәй ауыл хужалығы иҫәбен алыуҙың беренсе көнөндә Башҡортостанстат хеҙмәткәрҙәренең ҡайһы бер райондарҙа булып, был киң күләмле акцияның нисек үтеүен үҙ күҙҙәре менә н күреп ҡайтырға ниәтләүҙәрен ишеткәс, мине лә үҙҙәре менән алыуҙарын үтендем. Һәм, дөрөҫөн әйткәндә, быға бер тамсы ла үкенергә тура килмәне. Һуңғы арала халыҡ теленән төшмәгән\nсараны үҙ күҙҙәрең менән күреүгә етмәй шул.\nБеҙҙең маршрут Шишмә районына төштө. Шунда уҡ райондың ст атистика бүлегенә йүнәлдек, унда беҙҙе Шишмә районының статистика бүлеге начальнигы Зинфира Әсәҙуллина ҡаршы алды һ әм ауыл хужалығы иҫәбен алыу буйынса иң ҡатмарлыларҙан һаналған районда буласаҡ эш күләме тураһында һөйләп бирҙе. Район буйынса 20 683 объект иҫәпкә алынасаҡ. Уларҙың 5746 - һы - 107 баҡса берләшмәһендәге ер участкалары.\nБаҡсалар һаны буйынса Шишмә районының алдынғылар иҫәбендә тороуын билдәләргә кәрәк. Ҡала янындағы район булараҡ, бында күп кенә өфөлөләрҙең баҡса участкалары йылдан\n- йыл арта барыуы айырым ҡатмарлыҡ тыуҙыра. Мәҫәлән, иҫәп алыусыларҙың алдан үткәргән обходы ваҡытында 218 яңы объект асыҡланған.\n- Алдан үткәргән обход ваҡытында ҡатмарлыҡтар булдымы - тип һорау бирәбеҙ Зинфира Әсәҙуллинаға.\n- Проблемалар булды, әлбиттә, әммә улар ваҡытында хәл ителде, - тип уртаҡлаша ул. - Беҙ иҫәпкә алыу эшенә ауылдың тәжрибәле, квалификациялы, абруйлы кешеләрен йәлеп иттек. Уларҙың күпселеге 2002 йылда бөтә Рәсәй халыҡ иҫәбен алыу эштәрендә лә ҡатнашты, араларында ауыл хакимиәте вәкилдәре, мәҙәниәт хеҙмәткәрҙәре, уҡытыусылар бар.\nРайонда үтәсәк ауыл хужалығы иҫәбен алыуҙа барлығы 121 иҫәпкә алыусы, 22 инструктор һәм дүрт координатор эшләй.\nУларҙың һәр береһенә ҙур йөкләмә ( уртаса алғанда, 150 объе кт тирәһе) һәм яуаплылыҡ һалына. Һәр береһе алдан үткәрелгән\nобход ваҡытында респонденттар менән осрашыу тураһында килешеү төҙөй.\nЗинфира Әсәҙуллинаның һүҙҙәренә ҡарағанда, бөгөн үк халыҡтың иҫәп алыусыларҙы кисен ҡабул итеүҙе хуп күреүен әйтергә була. Шуға күрә иҫәпкә алыу персоналының эш көнө\nиртәнге сәғәт 7 - нән киске 23. 00 - гә тиклем дауам итәсәк . Ә иң ҡыҙыу "эш" ял көндәренә тура килә.\nБеҙ иҫәпкә алыусылар менән аралашырға теләк белдерҙек - улар иртәнге етенән үк объекттар буйлап сығып киткән дә инде . Йәрмәкәй ауыл советына юл тотҡанда, инструктор Гөлнара Ғәликәева беҙҙе үҙ участкаһы менән таныштырҙы. Бында 1202 шәхси ярҙамсы хужалыҡ, 17 крәҫтиән ( фермер) хужалығы һәм ике эре ауыл хужалығы предприятиеһы иҫәпкә алынырға тейеш.\nЙәрми ауылында беҙ Ринат һәм Дания Собханғоловтарҙың йортона табан йүнәлдек.\n- Иҫәп алыуға нисек ҡарайһығыҙ - тигән һорау бирелде хуж аға. - Мин әлегә тиклем бер ауыл хужалығы иҫәбен алыуҙа ла ҡатнашҡаным юҡ, шуға күрә сағыштыра алмайым, - ти Ринат Собханғолов. - Башта һорауҙар етерлек булды инде. Ә хәҙер минең йәшерер нимәм юҡ, тип уйлайым. Барыһын да ҡатыным менән намыҫлы эшләп алдыҡ. Ике һыйырыбыҙ, ике үгеҙебеҙ, ҡош - ҡортобоҙ бар. Был ғаиләнең тағы ла йорт, мунса һәм һарай төҙөлгән 34 сутый ер майҙаны ла иҫәпкә алынасаҡ. Баҡсала\nхужалар картуф, кишер, сөгөлдөр, һуған, помидор, ҡыяр һәм һарымһаҡ үҫтерә.\nИҫәпкә алыусылар үҙҙәре лә халыҡтың изгелекле мөнәсәбәттә\nбулыуын билдәләй. Миңлегөл Ҡарасурина әйтеүенсә, кешеләрҙең\nкәйефе көр, хатта байрамса тип тә әйтергә мөмкин. Уның үҙен ә иҫәпкә алыу ваҡытында Йәрми ауылындағы 154 объектты иҫәпкә\nалырға тура киләсәк. Тәүге көндә ул ун объектты үткән дә ин де.


Бөрйәнгә туристар ҡыш та барасаҡ\n13 Июль , 21:45\nБашҡортостан Үҫеш корпорацияһы Әбйәлил, Бөрйән, Хәйбулла райондары вәкилдәре менән осрашты.\nРеспубликаны үҫтереү корпорацияһы бизнес-шерифтар менән осрашыуын дауам итә. Бөгөн ошондай сара Әбйәлил, Бөрйән, Хәйбулла райондары вәкилдәре менән онлайн тәртиптә үтте.\n"Бөрйән районының туристик ҡеүәтен иҫәпкә алып, ҡыш Ағиҙел йылғаһы буйлап экскурсиялар ойоштороу кәрәк тип уйлайым. Был бик үҙенсәлекле һәм беҙҙең төбәктә тормошҡа ашырырлыҡ. Туристар беҙгә йәйгеһен генә түгел, ҡыш та киләсәк. Бының өсөн аэросаналар, ҡаргиҙәрҙәр кәрәк буласаҡ. Боҙ буйлап Шүлгәнташ мәмерйәһенә барыу, юл буйында глэмпингтарға инеп йылыныу, сәй эсеү мөмкинлегенән файҙаланыу тәбиғәт һөйөүселәр күңеленә хуш килер тип уйлайым. Туристарҙың һанын арттырып, эш урындары булдырыу мәсьәләһен дә хәл итәсәкбеҙ. Корпорация белгестәре ошо йүнәлештә эшләйәсәк инвесторҙарҙы эҙләй башланы", - ти Башҡортостандың Үҫеш корпорацияһы генераль директоры Наил Ғәббәсов.\nӘбйәлил районының бизнес-шерифы Руслан Хәлилов билдәләүенсә, был төбәк ауыл хужалығы тармағын үҫтереүгә күп көс һала. “Бөгөн күп тармаҡлы сәнәғәт майҙансығы бар. Шуны һөҙөмтәле файҙаланырға кәрәк”, - ти ул.\nУның сығышын тыңлағандан һуң Наил Ғәббәсов был майҙансыҡта индустриаль парк асыу мөмкинлеген ҡарарға кәңәш итте, районда туризмды үҫтереү буйынса эшкә ыңғай баһа бирҙе. Яҡтыкүл эргәһендә глэмпингтар ҡуйыу кәрәклеген дә билдәләне.\nХәйбулла районы вәкиле Наил Байғусҡаров иһә урындағы инвестиция майҙансыҡтары тураһында ентекле һөйләне. Үҫеш корпорацияһы был өлкәлә лә инвесторҙар менән ярҙамға килергә әҙер.\nБөгөн Башҡортостандың Үҫеш корпорацияһында 90-дан ашыу инвестиция проекты бар. Белгестәр проекттарҙы башланғандан алып аҙағынаса оҙата бара. Инвесторҙар өсөн мәғлүмәтте ошо һылтанма буйынса ҡарарға була: kr-rb.ru.